Larraitz Ugarte: "Herritarren segurtasuna da gure helburu nagusia" - Antzuola - Goiena.eus\nLarraitz Ugarte: "Herritarren segurtasuna da gure helburu nagusia"\nMaider Arregi 2015-02-25 17:45\nAtzo arratsaldean, Larraitz Ugarte, Mugikortasuneko eta Bide Azpiegituretako Diputatua, Joseba Altube, Bide Azpiegituretako zuzendaria eta Diputazioko geologo taldea, Antzuolan izan ziren herritarrei Deskarga-Antzuola autobide zatiko lanak eten izanaren arrazoiak emateko. Torresoroa bete egin zen eta antzuolarrek euren kezkak azaldu zizkieten.\nAntzuolarrak haserre, oso kezkatuta eta nekatuta daude Deskarga-Antzuola autobideko lanekin. Eta orain, lanok eten izanak zer ekarriko duenaren beldur dira. Larraitz Ugartek, Mugikortasuneko eta Bide Azpiegituretako diputatuak, argi dauka herritarren segurtasuna bermatu gura duela Diputazioak.\nHorregatik proiektu berria egingo dutela azaldu zieten atzo, martitzena, egindako batzarrean herritarrei. "Legeari iruzur egin geniokeen eta obrari partxeak jartzen jarraitu. Baina, gero obra hori horrela irekiko zen eta guretzako ezinbestekoa da errepidean jendea lasai ibiltzea, seguru egotea", azaldu zuen Larraitz Ugartek.\nBederatzi gunetan aurreikusita ez zeuden lur-jauziak azaldu dira. Joseba AltubeK, Bide Azpiegituretako zuzendariak, harkaitza eta buztina nahastuta daudela esan zuen. Horrek desegonkortasuna eragin duela eta era berean gain karga ekonomikoa dakarrela. Proiektua ez zela bideragarria azpimarratu zuen.\nObraren %67a eginda dago: Ipurtika, Goizper eta Lapatzako zubi-bideak eginda daude-eta. Proiektu berriak, bideragarria izango denak, Bergarako bidegurutzeari irtenbide hobea emango dio eta mugimendu guztiak desbideratzeko biribilgune bat jasoko du. "Udaren bueltarako proiektua eginda egongo da eta abendua eta urtarrila artean hasiko dira lanak berriro", gaineratu zuen Ugartek.\nLanok guztiz bukatzean, Bergararainoko bidegorria egingo dela agindu zieten herritarrei Diputazioko ordezkariek. Zupideko biribilgunea ere laster egingo dutela gaineratu zuten. Herritarren eskaerei eta kexei erantzunez, futbol zelairako bidea eta zenbait baserrietako sarrerak konponduko dituzte. Hala, herritarrek kexak jartzeko bulegoa zabalik dute Diputazioaren asmoa da-eta herritarren arazoei irtenbidea ematea. Proiektu berriaren obra abendua eta urtarrila bitartean hasiko da martxan.\nAipatu, autobidearen Urretxu-Antzuola zatia, hil honen bukaeran zabaldu gura dutela.


IES CRUCES BHI Blog: April 2018\nEgilea: IES Cruces BHI ordua: 01:44 1 iruzkin:\n2018(e)ko apirilaren 14(a), larunbata\nMartxoaren 20an Ibaibe ikastetxean DBHko 2Ako ikasleek Elkar@bentura bigarren topaketa garatu dute.\nUNAX Umeei ekintzak azaltzean ziurtasuna sentitu nuen, esan behar nuena ondo landuta neukan eta.\nNATALIA Umeen artean nabaria zen ADISKIDET💝SUNA, ume bati zeozer gertatuz gero, azkar joaten ziren laguntzera eta elkar beti maitasun handiz tratazen dute.\nERICK N. Esfortzu handia egin dut umeek arretaz niri kasu egin ziezadaten.\nIZARO Ooso harro sentitzen naiz proposatutako guztia protestatu gabe egin zutelako\nHARITZ trebetasuna areagotu dut euskaraz egitean\nSEBAS ez nuen espero umeek horrelako gauzak egiteko ahalmena izatea\nALEX gure ipuinak eta magia ikustean, zein ondo pasatu dut👌n, zoragarria izan da.\nALAZNE Asko disfrutatu dut bigarren topaketa hoentan, baina hurregoan gehiago eta hobeto\nEtiketak: abp ikaskuntza, adimen emozionala, adinen arteko ikasteko proposamena, ahozko adierazpena azalpen testua, aniztasuna, aprendizaje y servicio.berrikuntza proiektua. jarduera esanguratsuak, elkar@bentura


EITBko LAB DEIAk argitaratutako informazioaren aurrean | LAB - EITB\nEITBko LAB DEIAk argitaratutako informazioaren aurrean\nAr, 2011/09/06 - 12:28 — Nagusia\n(Prentsan agertutako informazioak txertaturik)\nDEIA egunkariak gaur argitaratutako informazioaren haritik, EITBk eskatutako txosten baten azterketa batean oinarrituta, zeinaren arabera EITB taldeko enpresetan 150 langileren postuak kolokan egoteaz gain Miramongo zentroa bera eta baita Radio Vitoria ere desagertzeko arriskuan jartzen dituen, LABek bere bat-bateko jarrera azaldu nahi du.\nLehenik, komunikabide batek argitaratutako informazioa izateaz, jakinaraztea dagoeneko langile batzordea eta zuzendaritzaren arteko bilera eskatu dela. Batetik delako txostenaren zehaztasunak eta zuzendaritzaren asmoaren berri lehen eskutik edukitzeko. Bestetik, dagoeneko piztuta zeuden zurrumurruak sendotzera datorrelako albistea. EITBko langileok ohituegi gaude zuzendaritza guztien «gauzatutako ekintzen» jokabideekin, langileokin kontatu gabe neurriak hartu izan baitira, emaitza okerrekin hain zuzen ere.\nBestetik, murrizketei ekiteko berriro «krisiaren komodina» erabiltzen da, arazoa eta larritasuna kamuflatzeko asmoz. Egia da EITBko langileon profesionaltasunaren eraginkortasuna ez dela handiena, eta ekoizpena asko handitu daitekeela, kudeaketa egoki batekin. Plantilla hazi bada ere, baita kate eta emanaldi ordu kopurua ere. Egia da ere alferrikako gastu handia dagoela, batez ere aurreko zuzendaritzak sortu zuen gestoreen sistemak eragindakoa, organigrama eta hauen sariak puztuz. Zuzendaritzak, sistema hori bertan behera utzi baino, langileon soldatak murriztu ditu. LAB prest dago honetaz guztiaz hitz egiteko, eta bere proposamena dagoeneko prestatzen hasia du. Ez dago langilerik soberan, ezta lantokirik ere.\nOndorioz, bilera formala eskatuta badago ere, zuzendaritzari dagoeneko iradokizuna luzatuko diogu, Jaurlaritzak dagoeneko akatsa errepikatu baitu: bertako errealitatea ezagutzen duen jendartea eta langileria baztertu eta Madrilera joan da aholku eske. Beraz, ustezko txosten horrek azaltzen diren norabideak apuntatzen baditu, lehenbailehen artxibatzeko gainontzeko alferrikako gastuekin batera. Denbora eta baliabideak alferrikaltzen ibili gabe, bertako langile eta jendartearen errealitateekin kontatzeko.\nKalitateko komunikabide publikoak behar eta nahi ditu herri honek, herriaren errealitatean errotuta.\nEuskal Herrian, 2011ko irailaren 6an\nAz, 2011/09/07 - 08:28 — Nagusia\n· DEIA: Urgell encarga un informe que plantea el despido de 150 profesionales de EITB\n· GARA: Urgell y Surio comparecerán ante el Parlamento de Gasteiz para hablar del futuro de EITB\n· EL MUNDO: Mendia niega que exista un informe sobre EiTB que sugiera realizar 150 despidos\n· GARA: Lakua estudia el futuro de EITB, pero niega un informe definitivo\n· BERRIA: EITBko 150 langile kaleratzeko ikerketa bat du eskuetan Urgellek\n· DEIA: El informe de EiTB lleva a Surio y Urgell a comparecer en el Parlamento\n· EL CORREO: El Gobierno vasco reducirá el presupuesto de EiTB\n· EL CORREO: "EiTB es un mastodonte que debe ser reducido para hacerlo sostenible", dice UPyD\n· PRNOTICIAS: ¿Despidos en EiTB? Incertidumbre sobre un informe que apunta a 150 salidas\n· IZARONEWS: Blanca Urgell sobre los previsibles recortes en EITB\n· EXPANSION: El Gobierno vasco adaptará el presupuesto de EITB a la actual crisis económica\n· EUROPA PRESS: Urgell dice que no pretenden hacer "burradas" en EITB, aunque admite que hay que "adaptar" su presupuesto a la situación\n· EITB.COM: Blanca Urgell: 'Los recortes en EITB no serán drásticos'\n· GARA: Urgell dice que no pretenden hacer «burradas» en EITB\n· BERRIA: Urgell: «Beste iritzi bat gehiago da txostena»\n· NOTICIAS DE NAVARRA: En el punto de mira: El desconcierto reina entre los trabajadores de 'eitb', de forma especial en la sede de miramón\n· DEIA: Urgell garantiza que no hará "burradas" en EITB pero no cierra la puerta a los recortes\n· EL BOLETIN: El Gobierno vasco no hará “burradas” en EITB, pero se adaptará a la crisis\n· DEIA: El director de Radio Vitoria niega el cierre que aconseja el informe de Urgell\n· DIARIO VASCO: «En el plan de austeridad de EITB no contemplamos ni despidos ni el cierre de Miramón»\n· CIBEREUSKADI: El lobbista de la TDT es el autor del informe para restructurar EITB\n· DEIA: Rosa Díez Urrestarazu dimite como jefa de gabinete de Cultura


Puntuz ikasteko eskulanak | Eskulanak\nPuntuz ikasteko eskulanak\nJenny monge | | Artisautza, Eskulanak ehunarekin\nKaixo guztioi! Eskulan honetan bi ikusiko ditugu puntuz ikasten lagunduko diguten eskulanak eta zenbait gauza egiten hasi ahal izateko, bainuko zerriak, kuxinak, mantak, etab.\n1 Puntuz ikasten ikasteko lehen eskulana: arraina puntuz ikasten.\n2 Ehuntzen ikasteko bigarren eskulana: ehungailu erraza kartoiarekin.\nPuntuz ikasten ikasteko lehen eskulana: arraina puntuz ikasten.\nEskulan hau ez da soilik ezin hobea adina ikasten hasteko baina ehuntzen ikasi ondoren eskulan hau erabil dezakegu eredua sortu ehundu nahi dugula, ea gustatzen zaigun eta ehuna ehuntzen dugun bitartean eredua aurrean dugula. Oihalekin ehuntzen hasteko bi zenbakiko artisautza dugu, eta bertan etxeko ehungailua egin dezakegu.\nEskulan hau nola egin pausoz pauso ikusi dezakezu esteka honetan: Ikasi kartoizko arrain batekin ehuntzen\nEhuntzen ikasteko bigarren eskulana: ehungailu erraza kartoiarekin.\nBi hari motek nola funtzionatzen duten jakinda (trama eta urrak), lehenengo eskulanari esker, ahal dugu hasi ehuntzen etxeko ehungailu hau eginez. Ideala ehuntze sinple bat egiten hastea da eta pixkanaka beste eredu batzuk egiten joatea eta ehun desberdinak egiten esperimentatzea.\nIdeala da hari lodiekin hasiDena dela, ehuntze lana lagundu eta erraztuko digu. Ondoren, beste hari edo oihal mota batzuk erabil ditzakegu: artilea, ehuna, etab.\nEskulan hau nola egin pausoz pauso ikusi dezakezu esteka honetan: Kartoizko zati batekin etxeko ehungailua egiten dugu\nEta listo! Eskulan horiekin prest gaude ehunak egiten hasteko, gero jantziak edo beste ehun batzuekin bihurtuko ditugun ehunak egiten:\nOso erraza da ehundutako kuxina egiteko\nBainugelako esterilla ehundua modu errazean egiten dugu\nAnimatu eta eskulan hauek egitea espero dut zaletasun berri bat hasteko.\nArtikuluaren bide osoa: Eskulanak » Artisautza » Puntuz ikasteko eskulanak


«Toda la historia de la sociedad humana, hasta la actualidad, es una historia de luchas de clases»\nK. Marx, 1948, Manifestu Komunista.\nEuri asko egin du ordutik, eta errealitateak etengabeko aldaketa bat bizi izan du 170 urte hauetan. Baina, hala ere, oinarrian dagoen ideiari dagokionez, gauzak ez dira gehiegi aldatu. Indar sozialen talkan idazten da historia. Gaitasun produktiboen garapenak bizitzeko «arau» batzuk inposatzen dizkio gizarteari, eta horren arabera bizi gara salbuespenik gabe. Bizitzaren erreprodukzioa bermatzeko borrokak eduki konkretuz betetzen du historia. Hala, historiako fase ezberdinetan, oinarri ezberdin baten araberako forma ezberdinetan bizi izan da gizartea, edo bestela esanda, gizarteak izan dituen gaitasunen arabera, era batean edo bestean ekoitzi izan du bere bizitza. Gaur egun ere, ekoizpen modu kapitalistan, era konkretu batean ekoizten du gizarteak bere erreprodukzioa, eta era konkretu horren arabera egituratzen da gure bizitza. Jabetza pribatuaren formak edo, beste modu batera esanda, norbera ekoizpenerako beharrezkoak diren elementuen arteko batzuen jabe bakar izateak, ekoizpena era indibidual eta independente batean egituratzea dakar, lanaren banaketa sozial definitu baina aldakor baten baitan. Ekoizpen horren antolaketa a posteriori egikaritzen da (merkatuan), zerk balio duen eta zerk ez dikotomiaren baitan. Era horretan, gizartearen baitan aurkitzen diren figura ezberdinek, halabeharrez besterentzat ekoizten duten heinean, merkaturatzeko daukaten merkantziaren arabera parte hartzen dute ekoizpenaren prozesu sozialean.\nFaktore horrek ondorio ezberdinak ditu. Pertsonaia ezberdinek prozesu horretan posizio ezberdina dute, noski, baina pertsonaia bakoitzaren baitan ondorio ezberdinak identifikatu ditzakegu ere. Gizartean dugun parte hartzea merkatura goazenean dugun gaitasunak definitzen badu, orduan, parte hartze hori era batekoa edo bestekoa izango da dugun gaitasunaren arabera. Zer esan nahi du horrek? Ikus ditzagun adibide batzuk.\nBurgesiak, ekoizpen prozesua abiarazteko beharrezkoak diren bitarteko produktiboen jabe den heinean besteen lan indarra baliatuz, etengabe aberasteko baldintzak biltzen ditu. Ekoizpenaren nondik norakoen gaineko erabakiak hartzeko gaitasuna du horrela, baita, potentzialki ekoizpen prozesuan fisikoki parte hartu gabe, bertatik eratortzen den aberastasuna kapitalizatzekoa ere. Langilea, aldiz, bere lan egiteko gaitasunaren (lan indarra) jabetzatik haratago ezer gutxi duenak, bizitzeko gastuak ordaintzeko soldata baten truke lan egitera behartuta dago, egunez egun, gaitasun hori erosten duen horren erabakiek baldintzatuta.\nHala ere, dimentsio ilun bezain interesgarri bat ezkutatzen du egunerokoan lanera joatean bizi dugun antzezlan horrek. «Aquí solo se trata de personas en la medida en que son la personificación de categorías económicas, portadores de determinadas relaciones e intereses de clase» aipuak dioen moduan gizartean dugun parte hartzea edo posizioa merkatura goazenean dugun gaitasunak definitzen badu historiaren oinarria ekoizteko formaren garapenean aurkitzen bada eta burgesiak ekoizpenaren gaineko kontrola badu, burgesiak –eta ez guk– osotasun sozialaren eta honen etorkizunaren gaineko erabaki gaitasuna duela ondoriozta genezake. Zentzu horretan, eta labur esanda, burgesiak ekoizpen prozesuan duen aginte posiziotik irabazi bikoitza ateratzen duela esan daiteke, ekonomikoki aberasten doan heinean, boterea akumulatzen baitoa. Irabaziaren dinamikak ardazten duen gizarte batean dirua duenak agintzen duela egitate ezaguna da gehiengoarentzat, are edozein egunetan tabernako edozein eztabaidatan entzun daitekeen baieztapen bezala identifika dezakegu.\nBaieztapen horren hariari tiraka, gaitasun horren dimentsio ezberdinak identifika ditzakegu. Epe motzean, ekonomiaren biziraupena bermatzeko erabaki koiunturalak hartzeko gaitasuna dauka burgesiak, aparatu eta mekanismo ezberdinen bitartez errealizatzen dena. Adibidez, 2008ko akumulazio krisiaren biharamunetan ohiko bilakatu ziren «austeritate neurriak» eta berdin gertatzen ari da egun bizitzen ari garen egoeran hartzen ari direnekin. Neurri horiek, oro har, gosez dagoen «piztia» (kapitalismoa) kate motzean lotzeko helburua izaten dute, baita gosez piztia noiz hilko desiatzen daudenak (langile klasea)kate berarekin otzantzekoa ere. Horrek ikuspegi politikotik behatuta interes handia duen arren, gaurko honetan, beste aspektu bati erreparatu nahiko nioke, ondo azaldu ezkero aurreko hori ere barne bilduko lukeena.\nOsotasunaren gaineko kontrola ez da epe motzean agortzen, epe motzeko erabaki koiunturalek, baita epe luzera egindako planteamenduek ere, dimentsio historiko bat gordetzen baitute beren baitan. Burgesiak, boterea eskuetan duela, bere erreinaldia iraunarazteko erabaki eta neurriak hartzen ditu etengabe, eta historiaren nondik norakoetan esku hartzen du horrela, historiaren garapenak jarraitu beharreko norabidea definituz. Alde batetik, epe motzeko eta luzeko erabakiei dagokienez, duten izaera koiunturala errotzen bada neurriek/erabakiek izaera estrukturala har dezakete, eta horrenbestez, esan genezake epe luzera begirako etorkizuneko igarobidearen ataria baino ez direla. Adibide garbia da GKSk gazte problematikaz dioena, gazteok adin tarte konkretu batean bizi ditugun bizi baldintzak, gradualki inposatzen doan etorkizuneko bizi ereduaren lehen espresio eta hazia direla. Bestalde, etorkizun horretarako bidearen forma marrazteko gaitasuna egongo litzateke garapenaren kontzeptua ze era konkretutan errealizatuko den erabakitzekoa. Puntako baliabide militarrak garatu edo gizakiaren ongizatea era unibertsal baten nola gara daitekeen pentsatu. Gure gurasoen garaian, etorkizunean (gure oraina den honetan) kotxe hegalarietan mugituko ginela pentsatzen zuen batek baino gehiagok, eta pentsamendu hori bete dela baiezta daiteke historiaren joanak ematen digun ikuspuntu pribilejiatutik. Hobekuntza horiek nork gozatuko zituen galdetzea ahaztu zitzaien, hala ere. Inoiz baino gaitasun handiagoak ditu gizakiak, espazioan ibili daitezkeen kotxeak eraikitzeko gai da gizartea, lehenago gela oso bat okupatzen zuen ordenagailua baino potentzia handiagokoa den mugikor bat poltsikoan eramatekoa, roboten bitartez ebakuntzak gauzatzekoa… eta, hala ere, inoiz baino pobreago bizi gara. Ez agian zentzu absolutu batean (nahiz eta hori ere tendentzialki aldatzen joan, eta honen zantzuak identifikatzen hasi), baina bai zentzu erlatiboan. Burgesiak, osotasunaren gaineko kontrolaren giltza duenak, etorkizuneko gizarte horren disfrute esklusiboa baitu beregain. Gainera, pobreak gero eta pobreago eta gero eta ugariago, eta aberatsak gero eta aberatsago eta gero eta gutxiago diren honetan, gero eta pribilejio esklusiboagoa bilakatzen ari dela baiezta daiteke.\nBitartean, kapitalaren zola pera begiratuz, non dago langile klasea? Ekoizpenean merkantzia forman soilik parte hartzen duen langileria boterearen ekuaziotik kanporatua da. Ez dauka bere bizitzaren gaineko erabakirik hartzeko gaitasunik, are gutxiago etorkizunaren gainean iritzia ematekoa. Boterearen dinamika kapital akumulazioak ardaztutako gizarte batean, lehenago esan bezala, kapitala duenak agintzen du, kapitalik ez duenak, beraz, ez du ezer agintzen. Formulatu dezagun beste era batean, historiaren dinamika kapital akumulazioak ardaztutako gizarte batean, historia, kapitala duenak idazten du, kapitalik ez duenak, beraz, ez du ezer kontatzen. Bik ez omen dute dantzatzen batek nahi ez badu. Hala ere, tango kafkiar honetan, gure etsaiak nahiago du bakarrik dantzatu.\nHorren ondorio zuzena da langile boterearen eraikuntzaren paradigma, gizartearen esperantza bakar bezala. Langileriak, etorkizuna esku artean izaterik nahi baldin badu, etsaiaren botereari kontrajarriko zaion botere modalitate propio baten eraikuntzari ekin behar dio, gaurdanik. Historiaren nondik norakoetan esku hartzeko, historiaren ibilbideari buelta emateko, historia egiteko. Kide zahar baten esaldi famatu bat parafraseatuz, «historia ez da egiten, antolatu egiten da». Antolatu; berriro ere historiaren trena martxan jarriko duen indar sozial baten antolakuntzari erreferentzia eginez, alegia, borondate bat izatetik izaera organiko bat izatera pasatzeari eta askatasunaren aldeko borondatea antolatzeari. Antolatu; funtzio hori betetzera begira egin beharreko zeregin espezifiko bati erreferentzia eginez, alegia, historiaren ezagutza sistematizatu eta ezagutza horren zabalpena sistematikoa bilakatzeari. Lehenari aletxoa ematera nator ni, bigarrenean ekinaz. Iragana ezagutzea (eta ulertzea) ezinbestekoa baita oraina ulertzeko, eta, bide batez, etorkizuna egiteko. Garai ilunotan, errealitatea pitzaturik, konbultsionatzen ari den hauetan, Euskal Herrian bada historiaren testigua hartzeko prest dagoenik. Norabide horretan, jarrai dezagun historia egiten, hasi besterik ez gara egin eta!


Ferialariak beti leku batetik bestera\nZer ote lirateke herriko festak barraka edo atrakziorik gabe, ezta? Ferialariei buruz, ordea, ezer gutxi dakigu. Festekin batera agertu, eta haiek bukatzean desagertzen dira hurrengo urtera arte.\nArgitaratu dira 2019ko emaitzak: Euskaltegietako bigarren deialdiko eta Argentinako Euskal Etxeetako mintzamen-probakoak, eta, deialdi irekiko, entzumen eta mintzamen-probetakoak\nEiTB Euskal Kantak irrati berria sortu da\nEiTB Euskal Kantak irrati digitalak euskarazko kantagintza sustatuko du sarean. Egun guztian zehar euskarazko musika eskainiko du.\nEuskaltegietako ikasleen egiaztatze-deialdiak 2020\nEkintzaile gutxi gure artean\nEkintzailetzari buruz jardungo dugu sekuentzia honetan, batez ere emakume ekintzaileek zer arazorekin egin behar izaten dietan aurre aztertuko dugu.\nSegurtasun-neurriak etxean eta etxetik kanpo\nBesteak beste, lapurretak eragozteko hartzen ditugun neurriei buruz arituko gara. Neurri horiek egokiak diren, gehiegizkoak diren eta abar aztertuko dugu.\nZaharrena ala gazteena, zer da hobe?\nAnai-arrebetan zaharrenak arduratsuagoak omen dira; gazteenek, berriz, nahi duten guztia lortzen omen dute, denetarik entzun izan dugu. Jaiotza-hurrenkerak ba ote du eraginik gure izaeran?\nPublizitateak eragiten diguna\nPublizitate-iragarkiek guregan zer eragin duten, eta publizistek erabiltzen dituzten estrategiak izango ditugu hizpide sekuentzia honetan.\nOnintza Enbeita bertsolariak (giza) geografiaz idatzitako artikuluaz arituko gara jarduera honetan. Onintzak gure bizitzako mapan hain garrantzitsuak diren pertsonez egiten du gogoeta.\nBisitatu dituzun hiririk interesgarrienak\nSekuentzia honetan munduko hiri interesgarrienei buruz arituko gara.\nGogoratzen dituzu zure txikitako jolas haiek?\nGutxiago edo gehiago, denok oroitzen dugu gure txikitako jolasen bat, eta zer ondo pasatzen genuen jolas haiekin!\nHerriak eta animaliak\nBa al dakizu nola deitzen zaien Beasaingo herritarrei? Eta Durangokoei?\nKanturik onenak karaoke baterako\nZein dira kanturik onenak karaoke batean kantatzeko? Sekuentziaren bukaeran kantu batzuk aukeratzeko eskatuko dizugu, karaoke bat egiteko.\nKermanen opari bikaina\nMattanek bere mutil-lagunari egingo dizkion opariak erakutsi dizkio Kermani. Gustuko izango ote ditu?\nEuskal baserriaren sorrera eta garapena\nTeresa Campos Lopez arkeologoa Euskal Herriko Unibertsitateko irakaslea da eta Euskal baserriaren aitzindaria den Berrizko Besoita-Ormaetxea baserria ikertzen ari da, bertan XII. mendeko aztarnak topatu zituztelako.\nEuskararen Nazioarteko Eguna aprobetxatuz, bideo honetan duzu Ainara Ortega artistak euskarari buruz egindako umorezko kanta.\nFerialarien bizimodu nomada\nHerriko festetan barrakak jartzeko egin beharrekoei buruz, eta euren bizimoduari buruz hitz egin digu Julen Dominguezek. AFADE, Euskadiko Ferialarien Elkarteko kidea da bera.\nUra neurrian kontsumitzeko beharra\nMunduko toki askotan ura naturako elementurik preziatuena da, eta datozen urteetan gero eta preziatuagoa izango omen da.\nGabonetako argiekin itsututa\nEguberriak iristeko oraindik egun batzuk falta badira ere, dagoeneko herri eta hiri askotako kaleetan Gabonetako argiak piztu dituzte.\nNolakoa izango ote da gure zahartzaroa?\nBizi-itxaropena handitzen ari den honetan, jende askoren kezka da nolako zahartzaroa izango duten jakitea, eta nork eta nola zainduko dituen.\nEuskadi Irratiko audio honetan, Idoia Torregarai umoristarekin hitz egin dute plazer txikiez, eta zenbait entzuleren iritziak ere jaso dituzte programan.\nGure etxebizitza babesteko neurriak\nEtxea babesteko har ditzakegun neurriei buruzko argibideak eman dizkigu Lejarreta Seguridad enpresako arduradun batek.\nTxiki-txikitatik sentitu ohi dugu beldurra, eta horregatik, garrantzitsua da haurrengan beldur horiek ondo kudeatzea.\nIlaran zain eta zain\nUrteko sasoi honetan, gertu ditugu ekitaldi eta jai jendetsuak: Durangoko Disko eta Liburu Azoka, San Tomas eguna, Gabonak, parranda-egunak, merkealdiak… Guztietan sortzen dira ilarak, luze-laburrak, zenbakidunak eta gabekoak...\nKomiki honek gai kezkagarri bati buruzko gogoeta dakarkigu: etorkizun hurbilean gure ametsak alokatu ahal izango ditugu. Eta are kezkagarriagoa dena: jendea bere ametsak alokairuan jartzera behartzeko, beti egongo dela aukera: osorik, zatika…


Mosaico Safe Step 2505-A - Ezarri\n2505-A SAFE mosaikoak safe steps sistema du; irristagaitza eta izurrik gabea da, eta oso segurua da zola gisa erabiltzeko. Mosaiko irristagaitza, igerileku, komun, dutxa, spa eta wellness eremuetarako. Segurtasuna ala edertasuna? Ez duzu zertan hautatu.\nJoint Blu Denim 340


Nerea Agirre: Onartzea guri dagokigun ariketa da – Guraso.eus\nNerea Agirre: Onartzea guri dagokigun ariketa da\n2022-01-13\tguraso\tIruzkinik ez\nNerea Agirre Mondragon Unibertsitateko Humanitate eta Hezkuntza Zientzien fakultatean (HUHEZI) da irakasle eta ikerlari. Bere azken kolaborazioa guraso moduan bizitako egoera bat hartu du abiapuntu moduan hausnarketa interesgarria egiteko. Guk berarekin hitz egin dugu.\nAtzo etxean bizi izandako pasarte baten harira idazten dut. 3 urteko semea lehengusinarekin egon zen aiton amonen etxean. Umeak entretenitzeko ordenagailutik ateratako irudi batzuk zituzten margotzeko. Antza denez lehengusina (4 urtekoa) irudiaren marra barrutik margotzen ari zen eta gure semea ez. Orduan lehengusinak gaizki ari zela esan zion. Bera, desmotibatuta eta burumakur aitarengana zuzendu zen, ez zela margotzen trebea eta ez zuela gehiago egingo. Etxean amari hori kontatzen hasi zenean, eskolan ere lagunek beti gaizki margotzen zuela esaten ziotela, hauskor eta triste.\nHamaika bider esana nion, marrak existitzen direla, baina marren alde batetik nahiz bestetik margotu edo aritu daitekeela, bakoitzak erabakitzen duela, bakoitzak bere gustuaren arabera egiten duela. Hala ere, lehengusina eta eskolako lagunen hitzak errotuago, ozenago, gordinago iritsi zaizkio.\nAizue, ez dakit zuenean baina gure etxean oraindik lo orduak oso merke ez dauden honetan gaurko gauak batzuk lapurtu dizkit. Lo egin gabe egon naiz, pasarteari jira eta buelta. Zer ari ote gara sustatzen? Nondik jarduten dugu helduok? Gure interbentzio edo eskuhartzeek zer nolako eragina dute umeen garapenean?\nSendagilearen kontsultan, hegazkinean, makina bat harategi, dendetan, aisialdiko jardueretan, eskolan eta etxean hain presente dauden egindako irudi edo marrazkien fitxak etorri zaizkit burura. Marra beltz sendo batez irudia ondo markatzen duten fitxa horiek, bai.\nEsan gabe badoa ere, irudia markatzeaz gain, umeek zer eta nola egin behar duten argi markatzen dute marrok. Marra horiek umeen adierazpen naturala, askatasuna eta garapena kamusten dutela esatera ausartuko nintzateke. (Eta helduena, noski!)\nSema jaio zenetik hona margotuz sortu dituen arte adierazpen gehienak gordeta ditut; izan paperan, kartoian, kartulinan, margoekin, errotuladoreekin, tenperekin. Konfinatuta geunden baten leihoan margotzeko margo bereziak ekarri eta erabili genituen egunekoak ere argazkietan jasota ditut, noski. Gaur gauen semearen karpeta potolo gorria zabaldu eta bere artelanak ateratzeko bulkadari ezin eutsita egon naiz. Karpeta zabaldu eta… Nola ez dakiela o-n-d-o margotzen? Posible al da gaizki margotzea? Ai ama, 3 urteko ume bat da!!\nNik, eta beharbada amaren begiradatik ari naiz, eta aitortzen dut ez daukatela ezagutza nahikorik modu teorikoan interpretatzeko, baina bere adierazpenak bereak izan direla iruditu zait. Momentuan sentitu eta egin nahi izan duen horretatik egindakoak. Gozatzen egindakoak. Gainera uste dut garapen bat egon dela bere esperimentazioetan: bai formei dagokionean, bai koloreei, erabili dituen materialei, eskaini dion denborari edo eta adierazi nahi izan duen horri dagokionean.\nGogoan dut traktorearen fitxan aritu zen egunean nola kontatzen zidan traktorea lanean ari zela, inguruko lurretan, zulo bat egin eta beste bat tapatzen. Egindako marrazki horretatik abiatuta bera bere ipuinean murgildu zen, bere imajinazioari ere bide eman zion.\nHalaber, marrazkiak ere erabili izan ditu momentuan momentuko bere interes guneak islatzeko (zezena, dinoak…).\nAzken aldiko orritxoei begira (erosketa zerrenda, izen emate orria, bere agenda…), Ferreiro eta Teberosky-ri irakurria nien idazketa garatu ahal izateko lehenengo urrats gisa marrazkiek duten garrantziaz jabetu naiz.\nBeraz, sekula ez naiz kezkatu marratik kanpora aritzeagatik. Zergatik sistemak horretan hainbeste arreta eta indar? Zergatik horrenbeste presio? Zeren beldur gara?\nZer da umeei fitxak margotzeko eman eta gainera marratik atera gabe egin behar dutela esaten dugunean lortu nahi duguna? Ez al gara margotzea = zuzentzat hartzen den eredu bakar bat erreproduzitzera mugatzen ari? Ez al gara beren sormena, adierazpena eta aniztasuna kamusten ari?\nMomentu batean oso jolas polita izan daiteke berek aukeratutako irudi, forma edo zirkuito baten barruan aritzeko, margotzeko, material ezberdinez betetzeko proposamena luzatzea. Edo iruditik kanpo, zergatik ez?\nHelduok ordea, lehen lehenik, aurrean ditugun umeak proposamen horri erantzuteko prest ote dauden pentsatu beharko genuke. Hau da, garapenaren zein momentutan egon daitezkeen prest horrelako erronka eta arau batzuei erantzuteko. Eta bestalde, arau edo marratik ateratzen denari zein mezu bidaliko diogun hausnartzea interesgarria izango litzateke.\nBerriro ere lortu nahi dugun edo daukagun intentzio eta helburura bueltatzen naiz: umeak entretenitzea baldin badugu xede, luzatu proposamena eta entreteni daitezela nahi duten bezala. Margotzearen bidez adieraz daitezela nahi baldin badugu, libreki adierazteko tartea utzi beharko genieke eta beren adierazpenak datozen eran onartu. Zerbait sortzeko prozesua bizi dezatela nahi badugu, arreta sormenean jarri beharko genuke eta ez ekoizpen eta emaitzan.\nMargoak eta fitxak ateratzeaz bat, gure barrenean errotutako paradigma produktibista ateratzen da. Batzuetan oso agerian eta beste batzuetan modu sotilagoan. Baina marratik ateratzen denari, beti… zigorra!! (begirada, epaia, zuzentzeko eskaerak, aldatzeko presioa, gutxiespena…).\nMargotuz adieraztea gehiago edo gutxixeago gusta dakizuke, gehiago edo gutxiago gara dezakezu bizitzan zehar. Baina inportanteena da konturatzea arte adierazpen ezberdinak erabiliz, bizipenak, sentimenduak, ideiak… espresatzea berezko jokabidea dela, eta ezin dela gaizki egin. Helduoi dagokigu berezko jokabide hori garatzeko aukerak eta testuinguruak sortzea. Zenbat eta ireki, aske eta anitzago, orduan eta bizitzarako tresna gehiago ariko gara eskaintzen gure alaba eta semeei.\nZiur nago esperimentazio, jolas edo adierazpen momentuetan guk ere etengabe zer eta nola egin esateari uzten diogun egunean gehiago gozatuko dugula gure txikitxoen aldamenean!!\nOrain oporrei amaiera emateko dilema daukagu… semea marra barrutik margotzen entrenatu edo bere adierazpen moduei bide ematen jarraitzeko ahaldundu?! Zuek zer egingo zenukete?\nIruzkinik ez "Nerea Agirre: Onartzea guri dagokigun ariketa da"


Europak datorren astean onets lezake animalia transgeniko batetik sortutako lehen botika | Consumer\nEuropak datorren astean onets lezake animalia transgeniko batetik sortutako lehen botika\nAhuntz batzuen esneak odol-koagulazioari aurrea hartzen laguntzen duen proteina du.\nDatorren asteazkenean, Europako Medikamentu Agentziak “Atryn” baimena eman lezake, genetikoki eraldatutako animalia batetik abiatuta munduan sortzen den lehen botika. Massachusettseko (AEB) GTC Biotherapeutics laborategiko granja batean bizi diren 57 ahuntz transgenikoren esnetik ateratako giza proteina natural batetik abiatuta prestatzen da Atryn. ).\nAhuntz horiek eta besteak bereizten dituena da DNA zati bat dutela beren genoman gurutzatuta. Giza gene bat da, eta antikoagulatzaile antitrombinaren (AT) ekintza kodetzen du. Proteina horrek odol-koagulazioari aurrea hartzen laguntzen du, eta, normalean, plasmatik erauzten da.\nDuela 15 urte, GTCko zientzialariek AT genea kopiatu zuten, eta ahuntzen DNA zati bati gehitu zioten, beta caseinaren bultzatzaileari. Horrek bermatzen ditu genea esnean bakarrik agertzeko behar diren jarraibideak, ez animaliaren organismoaren beste inon. Ondoren, konposatu genetiko hori obulu ondu batean injektatu zen, eta esperma eta obulua fusionatu zirenean, gene estra ahuntz-genoman txertatu zen. Gero, enbrioia aman ezarri zen eta sei hilabete geroago artalde fundatzailea sortu zen.\nGTC Biotherapeutics-en Geofferey Cox-ek azaltzen duenez, “18 hilabete behar dira esnea ematen duen animalia bat ekoizteko, eta urtebetean ahuntzak 90.000 odol-laginen baliokidea ekoizten du”. Erresuma Batuan, adibidez, 5.000 gaixotik batek har dezake sendagai hori.\nGaixo horiek antitrombina genearen kopiarik gabe jaiotzen dira, eta, ondorioz, proteina horren azpiekoizpena dela eta, odolbilduak eratzeko joera dute. Normalean, pazienteak botika antikoagulatzaileekin tratatzen dira, erditu behar badute edo kirurgia egin behar badiote tratamendu arriskutsua. Orduan, antitrombinaren ordezko bat emango zaie. Eta hori lortzeko iturri bakarra plasma da.\nInoiz kutsadura-arazorik izan ez den arren, gaixotasunak kutsatzeko beldurraren ondorioz (Creutzfeldt-Jakob, adibidez), medikuek ez diete pazienteei plasmatik eratorritako produktuak emango.\nahuntz farmako transgenikoak


LISABO biluzteko gurak elkarturik\nLISABO biluzteko gurak elkarturik Lisab�\nAgertu ziren jendaurrean, 1998an, beraiek ekoizturiko maketarekin. Harritu gintuzten. Diseinua bezain zaindu eta ederra zuen edukia lan hark. Aitzakiak zituzten aipagai besteak beste kantuetan, baina aitzakia gutxi lan hark. Ezari-ezarian, musika ildoa sendotu, emozio bideak arakatu, eta asko eta asko zur eta lur utzi zituzten Ezarian (Esan Ozenki, 2000) iraupen luzeko lehen lanarekin. 2001eko Plaza jaialdian eskainitako emanaldi baten haritik, edo hari tiraka Egun bat nonahi Ep-a (Acuarela, 2002) plazaratu zuten hurrena, nonahi zirela ere musikarekin hunkitzeko zuten gaitasuna berretsiz. Aztarnaren bat edo beste utzi ziguten geroztik �Despues de Nunca taldearen bertsioez osaturiko diskoan, edota, Bonbereneak ateratako beste batean, Selam taldea lagun hartuta egindako abestian�, baina desagertu ziren, isilean, aldi baterako. Oroimenean hamaika kantu gogoangarri, hamaika istorio ahaztezin, hamaika kontzertu zirraragarri. Erdi itzalian zegoen sugarra piztu da berriro ordea.\nIzkiriaturik aurkitu dituzte hainbat gura nonbait, eta kantu bihurtu, gura, desira edo ikusmolde berak dituzten lagunak bidaide hartuta gainera. Musika mota ezberdina eginagatik, ez baitute alferrik musika modu beretsuan bizi eta sentitzen Lisab�k, Anarik, Experiencek, Selamek, Xabi Erkiziak, Akauzaztek, Carlos Desastrek edota Manta Rayk. Lagunak izateaz gain, guzti horiek zerk biltzen dituen galdetuta, �musikarekin biluzteak� erantzun digute Lisab�ko kideek. Eta biluztu dira Izkiriaturik aurkitu ditudan gurak (Metak, 2005) lan argitaratu berrian. Pil-Pil Sessions zigiluak egin duen bideari jarraiki, nahasketari heldu dio Lisab�k. Horregatik musikari eta talde lagun gonbidatuak. Horregatik euskara, gaztelania, frantses, ingelesa eta poloniera kantuetan. Horregatik, isiltasunak, errezitaldiak, oihuak eta ahots melodikoak. Horregatik letrak eta marrazkiak. Horregatik barea eta ekaitza. Betiko Lisab� eta Lisab� berri bat ageri dira. Taldearen osaketan izan dira aldaketa nabarienak: Javi Manterolak taldea utzi du, Amodio proiektuari heldu baitio. Hark gitarran utzitako hutsunea Karlosek (baxu jole ohia) eta Ivanek (bateria jole ohia) bete dute. Baxuan Ionyu Riddim taldeko kidea dago egun, eta baterian talde bereko Eneko du lagun berri Aidak. 13 pieza berri bide berri bati ekiteko. Zuzenekorik ez dute eskainiko lan honekin, baina �gogotsu� daude berriro abian jartzeko.\nAspaldian ez genuen Lisab�ren berririk, 2002an Egun bat nonahi (Acuarela) argitaratu zenutenetik. Zertan igaro duzue denbora hori?\nAida (A): Ezer berezirik ez dugu egin. Musikaren arloan nork bere bidea egin du. Nik, adibidez, osasun arazoak eduki nituen, eta urte eta erdiz edo bi urtez ezer egin gabe egon nintzen. Baina, esaterako, Ivanek egin ditu beste gauza batzuk eta Karlosek jarraitu du bere lanarekin soinu teknikari moduan.\nKarlos (K): Hori horrela gertatu den arren, ez da izan taldea geldi egoteko arrazoia. Taldea gelditu egin zen. Atsedentxo bat hartu genuen, baina ez genekien zenbatekoa izango zen. Atseden horiek beti dira nahiko arriskutsuak. Hasieran asko kostatzen da gelditzea, eta beti botatzen duzu faltan zerbait. Baina, hiru-lau hilabete pasatzerakoan eremu arriskutsuan sartzen zara. Beste dinamika batean sartzen zara. Orain artean Lisab�n egin duguna beti egin dugu taldekide guztiok nahi genuelako. Izan zen une bat bakoitzak berea egiteko nahia zuena-edo. Batez ere Javik (gitarra jole ohia) ez zeukan gogo handirik taldeko martxa horretan sartzeko, eta apurka-apurka atzeratzen joan da dena. Izan ziren saiakera batzuk berriro hasteko, baina kostatu egiten zitzaigun. Musikaren mundu eta zirkuitu horretatik aparte egon zareten aldian, begirale moduan, zein irakaspen atera duzue? (K): Denboraldi honetan ikusi eta ikasi dugunak ez dakit taldearen martxa berriarekin zerikusirik duen. Beti izaten dituzu esperientzia berriak eta gauza berriak entzuten dituzu. Eta esaterako, konturatu gara Shellac taldea oso berezia dela guretzako. Beti esaten dut berdina, baina, Shellac eta Fugazzi taldeez geroztik ez dut aurkitu bereziki liluratu nauen talderik, musika indartsua egiten dutenen artean behintzat. Beste musika mota batzuetan akaso errazago topatu ditugu gauza politak. Uste dut denok geroz eta musika lasaiagoa entzuten dugula, nahiz eta agian gure azken emaitzan gehiegi ez nabaritu.\nBai Ep horrekin eta baita Ezarian (Esan Ozenki, 2000) zuen lehen diskoarekin ere kritika ezin hobeak eta laudorioak jaso zenituzten barra-barra. Alde onak agerikoak dira, baina, hainbesteko goratzeak alde txarrik ekarri al zizueten?\nIvan (I): Inoiz ez ditugu kritikak oso serioski hartzen, argitaraturiko lana inoiz ez baita izaten beraiek jartzen duten bezain ona edo bezain txarra, norma-lean.\n(K): Kritikak askotan hartzen dira egi absolutuak balira bezala, eta kritika bat, azken finean, pertsona baten iritzia da. Guk badakigu ondo egiten duguna eta gaizki egiten duguna zer den oro har. Egiten duguna nolakoa den jakiteko neurgailu bakarra dugu: emozioa edo sentsazioa. Abesti bat egiterakoan emozioa iristen bada, guretzat jada ondo dago\n(A): Halere, hori abiapuntua da. Emozio hori sentitzea musika egiten duzunean. Baina, beste neurgailua da zuk jotzen duzunean eta norbaitek esaten dizunean: �Joe, ze ondo�. Hori da benetako saria. Niretzat saria ez dira kritikak. Sarri kritikariek euren arteko lehian jarduten dute, nork hitz ederragoak edo metafora gehiago erabili. Niri horrek ez dit batere balio. Alegia, kritika bera baino garrantzitsuagoa bihurtzen da kritika egin duenaren izena.\nEta zuek, zein sentsazio duzue berriro jendaurrera disko batekin agertzearen bezperatan zaudeten honetan? (I): Gogo handiarekin gaude. Nahiz eta disko honekin zuzenean ez dugun joko, oso zaila delako hainbeste kolaborazioekin. Baina gogoarekin gaude gauza gehiago egin eta zuzenean jotzeko.\nIkusmina handia dela badakizue. Hori motibazio bide duzue edo presio bide?\n(K): Hori motibazio bat eta pribilegio handi bat da guretzako. Egun, ohiturak asko aldatu dira eta kontzertuetara betiko lau katuak joaten dira. Garai batean jende asko mugitzen zen eta jende askok erosten zituen diskoak. Agian hori zelako ondo ikusia zegoena, edo egin behar zena. Orain ez da horrela, akaso oreka erreala orain ikus genezake. Horregatik, jendea zure kontzertuetara joaten denean sentsazio ederra izaten da.\nAldaketak badakartzazue lan berriarekin batera. Batez ere, talde osaketan. Nola gauzatu duzue aldaketa? Lan handia izan al da zuentzat?\n(I): Javik taldea utzi zuenean ezinbestekoa genuen aldaketaren bat egitea, gitarra gabe geratu baikinen. Ez genekien ondo zer egin. Gure lehen maketan gitarra jotzen zuen Imanol sartzea zatekeen aukera bat, baina azkenean ez zen hala suertatu. Karlosek gitarra jotzen bazekien jada, eta ni ere hasia nengoen pixka bat jotzen, beraz horrela probatzea erabaki genuen. Proba egin genuen gu biok gitarretan, Aida baterian eta Riddimeko lagunei �Eneko (bateria) eta Ionyu (baxua)� proposatu genien gurekin jotzeko. Horrela, bi bateria, bi gitarra eta baxuarekin proba egitea erabaki genuen. (K): Hasierako asmoa, hirukote bikoitza egitea zen. Bi bateria, bi gitarra eta bi baxu, baina azkenean Ionyu bakarrik geratu da baxuarekin.\nJavi Manterola gitarra joleak taldea uzteak ageriko aldaketak ekarri ditu. Besterik eragin al du Javi zuekin ez egoteak?\n(K): Bai, noski. Harreman pertsonala oraindik mantentzen dugu. Musikalki Javiren ekarpena handia zen gainera, bai gitarra jotzeko eran, oso berezia baita, bai konposatzerako orduan eta baita kantatzerako orduan ere. Beraz, izan dira gauza batzuk kontutan hartzekoak.\nZer moduz moldatu zarete, Ivan eta Karlos, gitarra jotzen?\n(Biek): Kar, kar, kar �\n(I): Ondo esan beharko dugu. Abesti batzuk konposatu eta gero proba egin genuen, balekoak zirela iruditu eta aurrera egin genuen modu horretara.\n(K): Orain abantaila bat dugu. Gitarra jotzen bi garenez, Ivanek hiru soka jotzen ditu, nik beste hiru eta aurrera (kar, kar, kar �).\nTaldekide berriak, Ionyu eta Eneko, zer moduz barneratu zarete taldean?\n(Io): Eneko eta biok aurrez jotzen genituen Ivanek egindako abesti batzuk, berekin jotzen aritzen ginen. Lagunak ginen, lokal berean entseatzen genuen � Eneko eta biok betidanik izan gara Lisab�ren jarraitzaileak gainera.\nEta zu, Aida, zer moduz lagun berriarekin, Enekorekin?\nOso ondo. Nire ustez Eneko oso bateria jole ona da. Sormen handia dauka. Ni ia hiru urtez egon naiz bateria jo gabe. Apurka berreskuratu behar izan dut. Enekorekin jotzea oso erraza gertatu zait, eta bera ere oso erraz moldatu da beste bateria-jole batekin jotzera.\nDisko berriari begira diezaiogun. Izkiriaturik aurkitu ditudan gurak du izenburutzat. Hasteko, Sarrionandia dakarkigu burura. Keinutxo bat?\n(I): Bai, hala izan liteke. Bere liburutik (Izkiriaturik aurkitu ditudan ene poemak) eratorritako izenburua da. Gurak jarri dugu hitz guztiek desioa baitute gaitzat. Guk bide hori markatu genien beste taldeei eta letren egileei. Gai hori jarri genien guztiei, gero norberak nahi bezala gara zezan. Bestetik, izkiriaturik aurkituriko gurak direla azaltzen du izenburuak. Martxel Mariskalek zerikusi handia izango du horretan ...\n(I): Berekin lan egin genuen jada orain urte batzuk Plaza jaialdian. Oso harreman ona dugu. Pil-Pil Sessions zigilurako lan bat denez, pil-pil hori musika aldetik eta hitzen aldetik ere egin nahi genuen. Pentsatu genuen bera izan zitekeela hitzen koordinatzaile moduko bat. Hitz gehienak berak egin edo bideratu ditu.\n(K): Martxel ez dago orain osasun momentu on batean, eta egin duen esfortzua benetan eskertzekoa da.\nGurak aipatzen dira bestalde. Desioak eta gurak etengabe. Baina, aldi berean, ezintasuna ere nabaritu dugu hitzetan. (I): Kasu honetan Martxelek egin ditu hitz gehienak, baina gu harekin bat gatoz oso letra horietan. Desirak modu askotakoak izaten dira, eta akaso gehienetan ezintasunaren alde horretatik hartzen ditugu, bai.\nDiskoan parte hartu duten kolaboratzaile guztiak ikusita, Lisab� eta lagunak izan zitekeen diskoaren izena. Nola sortu zen guzti horien parte hartzearen ideia?\n(K): Diskoa bukatu arte, ideia, gutxi asko, irekita egon da. Lehen-lehen ideia aspaldikoa da, Pil-Pil Sessions hasteke zegoenekoa ia. Jatorrizko ideia zen Mikel Laboarekin eta Anarirekin zerbait egitea. Pil-Pil Sessions oso eremu zabala da eta gauza ederrak atera izan dira: -gailu, Anari eta Petti, Amodio� Filosofia hori hartuz, zenbait lagunekin kantuak partekatzea nahi genuen. Aurten, ideiari berriro heltzean, kolaborazioak zabaltzea pentsatu genuen eta ahalik eta gehienekin egitea. Halere, batzuk azkenean kanpoan geratu dira: Mikel Laboa, Shipping News�\nLan prozesua nolakoa izan da?\n(K): Kasu gehienetan abestia guk egin dugu, eta gero kolaboratzaileei pasa diegu beraiek nahi zutena sar zezaten. Beste batzuetan ideia bat pasatu diegu, beraiek abestia egin eta gero bueltatzerakoan guk zerbait gehiago jarri. Lagunak izatea duzue oinarrian diskoan parte hartu duzuen musikari eta taldeek. Musikaren aldetik, badira oso proposamen desberdinak. Zerk batzen zaituztete musikari dagokionean. Intentsitatearen eta emozioaren arteko jokoak akaso?\n(I): Bai, halako zerbait badago, musika ulertzeko antzeko modu bat.\n(A): Adjektiboak erabil daitezke nahi adina, baina niretzat benetan, talde guztien musikaren oinarrian dagoena biluztasuna da. Musikarekin biluztea da garrantzitsuena. Biluztu gaitezke intentsitatearekin, edo haserrearekin, edo nostalgiarekin edo nahi duzunarekin.\n(K): Nik argitu nahi nuke gauza bat. Gure musika pesimista ez dela argi utzi nahi nuke, askotan esan izan digute eta jada kokoteraino nago halakoak entzuteaz. Konforme, ez dugu ska edo reggaea egiten, eta egia da, intentsitate handia agertzen dugu, baina gure ikuspuntua ez da pesimista. Errealitatea den bezalakoa da eta ezin zaio horri bizkarra eman, baina hori ez da pesimista izatea.\nLagunak Lisaboren begietara\nAnari: �Lehen diskoa kaleratu zuenetik jarraitu dugu bere lana. Ezagutu genuen pertsonalki. Gustatu zitzaigun. Berekin zuzenean jotzeko aukera izan genuen. Musika ezberdina izanagatik, musika espiritu bera dugula pentsatu izan dugu beti�.\nAkauzazte: �Gustatzen zaizkigu sortzen dituzten giroak. Iluntasuna dakarkigute gogora eta iluntasun hori Lisab�rekin nola uztar zitekeen jakin nahi genuen. Sentsazio asko iradokitzen dituen taldea da�.\nCarlos Desastre: �Berak aurrez egindako proposamena itzuli diogu. Despu�s de Nunca taldearen bertsioez osaturiko disko batean parte hartu genuen, eta guk nahi genuen gure diskoan berak parte hartzea. Kontraste polita sortzen da bere kantukera eta gure musikaren artean. Inoiz baino andaluzago agertu da gainera�.\nXabi Erkizia: �Gutariko Bat taldea ere handia izan zen, entzun orduko barrenak astintzen dizkizun horietakoa. Xabi bertako kide zen eta egun musika elektronikoan eta esperimentalean buru-belarri diharduen arren, gitarra jotzeko eta kantatzeko eskatu genion. Onartu zuen eta primeran!�.\nExperience: �Michel Cloupek Diabologum taldean jotzen zuen aurrez. Talde hura ikaragarri gustatzen zitzaizkigun. Gero Experience osatu zuen. Jarraitu genuen, eta haiekin birritan jotzeko aukera izan genuen�. Selam: �Experience taldeko Patrice bateria joleak eta Widy gitarrajoleak Selam taldean jotzen dute. Bonbereneara etorri ziren kantu bat grabatzera. Ezagutu genituen eta miresten ditugu. Tolousen badago musika mugimendu interesgarria�.\nManta Ray: �Beraiekin jotzeko aukera izan genuen. Harremana sortu eta segituan hasi ginen pentsatzen zerbait elkarrekin egin behar genuela�.\nLisab�ren "Animalia Lotsatuen Putzua" jada salgaiBerriakLISAB� agerikoa eta ezkutukoaElkarrizketakLisab�Direktorioa/taldeakBIDEHUTS PLATAFORMAREN AZKEN BI DISKOAK: WILLIS DRUMMOND-EN BIGARRENA ETA COUPAGES#01 EPA-ABerriakLISAB�REN �EZLEKUAK� ETA ZEA MAYS-EN �MORPHINA� 2007KO EUSKAL DISKO ONENAKBerriakLisab�ren bira amaieraBerriakBasauriko Sozial Antzokian, Musika Alternatiboaren Zikloa (MAZ)KritikakEuskal Herriko Lisab�, Split 77, Joseba Irazoki, Grises eta El Se�or Ramon aurtengo Monkey Week jaialdianBerriak Bidali zure iruzkina


ekaina 2015 - Page 3 of 4 - Zientzia Kaiera\narkeologia bideoak eboluzioa historiaurrea zientzialariak\nZientzialari 31 – Alvaro Arrizabalaga from Kultura Zientifikoko Katedra on Vimeo. Neandertalei buruz dugun jakin-mina sekulakoa da. Baina zer da gaur egun haiei buruz dakiguna? Zeintzuk dira bete gabeko hutsuneak eta ulertzeke dauden faktore garrantzitsuenak giza espezie honi buruz? Alvaro […]\nkazetaritza komunikabideak zientzia\nAna Ribera Imajina dezagun amildegi handi bat, inguruan hiru mendi dituela. Hiru gailurrek elkarren berri dute, baina haien artean ez da inongo elkarrekintzarik gertatzen. Abenturazale batzuk baizik ez dira ausartzen mendi batetik bestera egiten, kableak luzatu eta zubiak eraikita. Filosofia […]\narkeologia geologia historia\nargitalpenak ekonomia matematika\nJavier Duoandikoetxea Berriro gertatu zait. Telefono bat markatu dut eta beste aldeko ahotsak berehala salatu du zerbait oker egin dudala, ez zela hori markatu behar nuen zenbakia. Egiaztatzeko eskatu diot, ea zenbakia txarto hartuta ote nuen, baina ez, neurea izan […]\ngazteak internet komunikazioa osasuna\nUPV/EHUko Gizarte eta Komunikazio Zientzien Fakultateko COMSA (Komunikazioa eta Osasuna) ikerketa-taldeak “Osasunari buruzko komunikazio zientifikoaren azterketa eta baliabide digitalen kalitatearen balorazioa” ikerketa lana burutu dute. Ikerketan antzeman dute 12-24 urte bitarteko gazteek, oro har, osasunari buruzko informazioa Interneten bilatzen dutela […]\nAsteon zientzia begi-bistan #62\nAsteon Interneten jorratu diren zientzia-gaien laburpena. Begirada bat emango diogu? Medikuntza, osasuna eta kimika 1990ean Gaitzaren Zama Globala (GBD, Global Burden of Disease) izeneko ikerketa jarri zen abian, gure planetako gizakien osasun arazoak zeintzuk ziren ulertzeko asmoarekin. Proiektuko arduradunek 1990etik […]\nEzjakintasunaren kartografia #68\nMapping Ignorance blogean hainbat artikulu interesgarri argitaratu dira. Hona hemen asteon plazaratu diren artikuluen laburpena. Zer da kontzientzia? Nola sortzen da? Posible al du makina batek kontziente izatea lortzea? Zelan zehaztu daiteke zer den kontziente izatea? Giulio Tononinoren teoria etorkizun […]\nemakumeak matematika zientzialariak\nAna Galarraga/Elhuyar Zientzia Naiara Arrizabalaga Uriarte matematikariak onartu du ez dela ohikoena matematikaren alde egitea unibertsitateko ikasketak aukeratzean. “Baina niri beti gustatu zaizkit zientziak, eta ohartu nintzen, zientzia guztien atzean, matematika zegoela. Horrek atentzioa eman zidan”, azaldu du. Argi omen […]\narkeologia historia ikerketa\nSanta Maria Katedrala Fundazioa eta Ondare Eraikiari buruzko ikerketa-taldea “Hiri baten arkeologia eta historia. Vitoria-Gasteizen jatorria” izenburuarekin Agustin Azkaratek eta José Luis Solaunek argitaratu duten obrak ia 20 urtetan zehar hirian egin diren arkeologia-ikerketak laburtzen ditu. Lan hauen oinarria izan […]


Bizigarriak, kolonialismoa eta bidegurutzeak Ekuatore Ginearen eta Euskal Herriaren artean - Bizigarriak, kolonialismoa eta bidegurutzeak Ekuatore Ginearen eta Euskal Herriaren artean - | Tabakalera - Donostia / San Sebastián\nHasiera Kultur proiektua Bizigarriak: zirkulazioa eta euforia Bizigarriak, kolonialismoa eta bidegurutzeak Ekuatore Ginearen eta Euskal Herriaren artean Bizigarriak, kolonialismoa eta bidegurutzeak Ekuatore Ginearen eta Euskal Herriaren artean\nBizigarriak, kolonialismoa eta bidegurutzeak Ekuatore Ginearen eta Euskal Herriaren artean\nHitzetatik, irudietatik eta musikatik abiatuta, Ekuatore Ginearen, Espainiaren eta Euskal Herriaren arteko bi eratako gurutzaketari buruzko informazioa eta hausnarketarako elementuak eskaintzea da Bizigarriak: zirkulazioa eta euforia proiektuaren baitan kokatutako jardunaldi hauen helburua. Bateko eta besteko biztanleen arteko erlazioek eta bateko eta besteko (inportazio nahiz esportazioko) produktuen arteko erlazioek osatzen dituzte bi gurutzaketa horiek.\nProduktuei dagokienez, kakaoa, alkohola eta eboga nabarmentzen dira, eta produktuok kolonizatzaile eta kolonizatuen artean izandako erabilera, efektu eta esanahi ezberdinak. Euskaldun eta katalanek zeregin handia izan zuten Ekuatore Ginearen espainiar kolonizazio nazional-katolikoan, hango biztanleen menderakuntza politiko eta ekonomikoan, lurralde hartan landatutako produktu berrien esplotazioan, eta Ekuatore Gineako kakao, kafe eta egurraren ekoizpen, esportazio, fabrikazio eta kontsumoan. Francoren garaiko Espainian euskaldun, katalan eta espainiarrek kontsumitutako txokolate guztia, iragarkiko «aquel negrito del África tropical que cultivando cantaba» beltz haren odol eta izerditan blai iristen zitzaigun. Gurasoek askaritarako ematen ziguten «ogia txokolatearekin» goxo eta atsegin haren jatorrian Gineako kakao-esplotazioetako erdi-esklabotzako erregimena ezkutatzen zen.\n«Ekuatore Gineako neska-mutiko beltz haiek» baina, ez zuten kakaorik hazten ez txokolate edo kaferik hartzen, menderakuntza kolonialaren aurretik. Horrek ez du esan nahi, noski, arrazoiak arrazoi espainiar kolonoek estimatu eta metropolira inportatu ez zituzten bizigarri naturalik ez zutenik. Topea, banga, kola, alana eta eboga dira Afrikako mugak zeharkatu ez dituzten edo, eboga bezala, azken hamarkadetan baino iritsi ez zaizkigun bizigarri horietako batzuk. Produktu natural horiek bertakoentzat eta espainiarrentzat dituzten erabilera eta esanahiez hausnartzea, produktuon esplotazio kolonial guztiz desberdinaren arrazoi eta desarrazoiez gogoeta egitea, eta alkohol kolonialak bizigarri haiek ia guztiz ordezkatu izanaz mintzatzea da jardunaldi hauen helburuetako bat.\nKakaoa eta musika Ginea Ekuatorialean\nGoraka ari diren hiri-gizarteetan, gizarte sektoreen arteko harremanetan agertzen da musika, sektore horiek faktore etnikoei, klasekoei edo jatorri alorrekoei lotuak izanik.\nEsklabotza eta esklabo trafikoa Ginea Ekuatorialean\nEgungo Ginea Ekuatorialeko gizarteek mendeak eman zituzten atlantiar esklabo trafikotik kanpo.\nKafea, kakaoa eta zura izan ziren koloniaren hiru ekoizpen handiak.\nBizigarriak irudietan: kolonialismoa sortuz eta erreproduzituz\nJardunaldi honetan irudi sorta bat erakutsiko da eta bizigarriek kolonian jokatutako paperaz eztabaidatuko da.\nBotika biomedikalaren erabilerak eta berresangura Ginea Ekuatorialean\nTeknologia biomedikalaren ikonoak diren botika industrialen erabilera etxe gehienetako egunerokotasunean inskribatzen da Ginea Ekuatorialean.\nAfrikako euskaldunak, Europako bubiak eta aita Schmidt\nHitzaldi honen asmoa da Aita Schmidt lider duen Vienako Eskolako teoria antropologikoek izandako eragin handiaz gogoeta egitea.\nEuskaldunak Ginea Ekuatorialeko espainiar kolonizazioan\nAzterketa labur hau espainiar kolonialismoaren errealitateen eta ekintza kolonialaren objektu izandako bertakoen gogoetan txertatutakoaren estereotipoen gaineko gogoetan zentratzen da.\nKakaoa, alkohola eta eboga\nJardunaldietako hitzaldien arteko erlazioaren aurkezpen labur baten ondoren, sarrera hau hiru gai suspergarrik beren joan-etorrian izandako erabilera, esanahi eta ondorio antropologikoetan zentratuko da.


Orereta – Hernaniko Arraun Elkartea\nMutil kadeteak bigarren, eta neska kadeteak hirugarren\nNeska kadeteek ederki garbitu dute batela, uretaratu aurretik. (Argazkia: Estitxu Zabala / HAE)\nOreretan izan da Gipuzkoako Batel Ligako 11. jardunaldia. Kadeteek egin dute klubeko lanik onena, bai mutiletan bai nesketan ere. Continue reading “Mutil kadeteak bigarren, eta neska kadeteak hirugarren” →\nAsteburuak hiru geltoki izango ditu: Orereta, Orio eta Pasaia\n‘Maialen’ trainerua, iazko estropada batean. (Argazkia; Iñaki Suarez Calleja)\nEgun mugituak datoz Hernaniko Arraun Elkartearentzat, hiru estropadekin. Gipuzkoako Batel Ligak bi jardunaldi izango ditu asteburuan: Orereta (larunbata, 12:15) Continue reading “Asteburuak hiru geltoki izango ditu: Orereta, Orio eta Pasaia” →\nBatel ligako bi jardunaldi egongo dira jokoan asteburuan\nArraunlariek Oreretan jokatuko dituzte estropadak larunbat arratsaldean; eta Trintxerpen, igande goizean.\nOreretako batel estropadetako kartela\nBadirudi, eguraldiari aurre eginez, Gipuzkoako Batel Ligako lehenengo estropadak jokatuko dituztela arraunlariek asteburu honetan. Bi jardunaldi dira jokatzekoak: lehenengoa, larunbatean, 16:15ean, Errenteria-Oreretan; eta bigarrena, igandean, 11:00etan, Trintxerpen. Larunbateko lehia Xuxa Urkiaren omenezkoa izango da, iaz hildako Hibaikako arraunlari gaztea.\nHernanik bederatzi batelekin lehiatzeko asmoa du, bi jardunaldietan.


Aktiboak berreskuratzea irizpide sozialen arabera\nAdif-ek badaki bere jardueraren garapenak eragin handia duela jarduten duen erkidegoetan eta herrialde osoan.\nErabiltzen ez diren higiezin-aktibo batzuk biziberritu dira gizarte- edo enpresa-proiektuetan berrerabiltzeko, erakundeekin, irabazi-asmorik gabeko erakundeekin edo enpresekin lankidetzan. Kokatzen diren lekuetako garapen ekonomiko eta sozialaren zerbitzura jartzen direnez, balioa sortzen dute berriz ere eta garapen jasangarrian eta gizarte-ongizatean laguntzen dute.\nGarapenerako Aktiboen Programa. Programa honen helburua da erabiltzen ez diren higiezinen aktiboak berreskuratzea, gizarte- edo enpresa-proiektuetan berrerabiltzeko, erakundeekin, irabazi-asmorik gabeko erakundeekin edo enpresekin lankidetzan, jarduera ekonomikoa sortzeko, bereziki landa-inguruneetan. 2020an bi higiezin alokatu ziren programa horren esparruan. Geltoki hauek izan ziren: Bustarviejo-Valdemanco (Madrilgo Erkidegoa) eta Garga- Transmonte (Coruña).\nGizarte-irizpideak jarraituz alokatzea Adif-ek irabazi-asmorik gabeko erakundeei (administrazio publikoak, elkarteak eta fundazioak) hainbat aktibo alokatzen dizkie prezio abantailatsuetan, baldin eta errentamenduen helburua gizarte-, kultura-, laguntza-, turismo-, hezkuntza- edo komunitate-jardueretara bideratzea bada. 2020an 23 errentamendu-kontratu sinatu ziren, irizpide sozialei jarraituz.\nBide Berdeen programa. Adif-ek erabiltzen ez diren trenbide trazadura zaharrak berreskuratzen ditu, landa garapenerako eta turismo aktibo eta jasangarrirako modu berriak ezartzeko ibilbide bihurtzeko. Estatu osoan, Adif-ek 126 Bide Berde ditu, egokituta edo egokitze-prozesuan. Guztira, 1.702 km luze dira. (2020ko abenduaren 31ko datuak).


UVESCO: Komunitatearekiko ekintzak\nBatasun-lokarriak ezartzen ditugu\nGure supermerkatuen bidez ―gizartearekiko kanal zuzena eta gertukoa―, batasun-lokarriak ezartzen ditugu gizarte-, kultura- eta kirol-arloko kolektiboekin. Horrela aktiboki parte har dezakegu herritarren bizitzan, balioa emanez eta gizarte-inpaktua sortuz.\nKolektiboekiko konpromiso hori oso zabala da, eta “neurrira” egindako ekintza eta plan ugari hartzen ditu barne, jarduera motaren eta hura garatzen den ingurunearen arabera. Besteak beste, kirol-jardueretan, kirol-probetan eta herri-partaidetzako topaketetan parte hartzen du, hitzarmenak egiten ditu kirol-klubekin… Parte hartzen dugun jarduera guztien izendatzaile komuna bizi-estilo osasuntsua sustatzea edo komunitatean kultura-loturak garatzea da.\nEra berean, hitzarmen bat dugu elikagaien bankuekin eta, hitzarmen horren bidez, urtero 300 tona elikagai baino gehiago ematen dizkiegu bazterturiko gizataldeei. Horrela, gizarte bidezkoagoa eta solidarioagoa sortzen laguntzen dugu.\nFamilia ugariek eta zeliakoen kolektiboek beren elikadurarako eta osasunerako laguntza aurkitzen dute gure establezimenduetan; izan ere, deskontu espezifikoak izaten dituzte, erosketa-saskian nabarmen aurreztu ahal izateko.


Pastorala nondik jiten da? Zonbaiten ustez Erdi Aroko Frantziako misterioetarik jin litaike. Misterio horiek orduan arrakasta handia bazuten Frantzia osoan. Bainan, hain zuzen, itzulpenak litaizke, pastorala edo trajeria euskaraz, xiberotarrez preseski, emanik baita. Beste zonbaiten ustez beste antzerti mota batetarik, mirakuluetarik, jin litaike.\nBarkoxeko sorterritik, Ondres-eko bizi herrirat, kültüraren bidea aberatsa izan zait. Lehenik, kolegioan müsika erakasle lanbideari esker bena ere beste parada artistiko guzier esker : kantore eramaile (bestela eta Buhaminak azkenen izentatzekotan), ikusgarri (Laü Bürü, Dinbili Danbala…)\nPastoralak lekü berezia hartzen dü ibilbide hortan, 2001etik aitzina herri zonbaitekin, Sohüta, Maule, Santa Grazi, Barkoxe edo Arrokiagarekin bezala ekitaldi hau ezagütü beitut.\n2016ko urteari esker memento horik berriz ezagutüko dütüt Maite Idirin ekilan Katalina pastoraleko kantoreak eramanen beitütüt.\nBarkoxen sortüa niz, eta han ikasi düt pastoralaren maitatzen, lehenik parte hartzez “Etxahun” pastoralean. Gero, Ximena emazte pastoralean parte hartzeak 1979 ean, aktore eta antolazale gisa, baieztatü züan interes hori.\n2014ean “Gerezien denbora” pastoralean parte hartü düt, Katalina de Erauso projetüa abiatüz ber denboran. Bere ixtoria, pastoral gai ederra bezala agertzen zitzaitan, bere trajeria, gizon arropekin bizitza, bere askatarzünaren xerka.\nDesafio berri bat: errejentsagoa. Bainan lehenik lan kolektibo bat, taldea handitzez doa, pastoral ederra izateko mentüraz, bere nortarzün eta berezitarzünarekin.\nGure proiektua herrikoia izanik, joste elkarte bat atzaman dugu lanean aritzeko.\nAnne-Marie Subias-ek, LE FIL DE SAINT-ESPRIT elkarteko lehendakariak, harrera ezin hobea egin digu baldintza egokiak eskainiz : atelaria bere hornidura eta tresneriarekin astean bi egunetan erabiltzen ahal izanen dugu ; eta prest da joste-lanaren zuzentzeko.\nEsperientzia handikoa, industria-jostetan luzaroan aritua, ezin hobe 100 jantzi baino gehiago arramoldatzera laguntzeko.\nTalde bizi-bizia da, mementuz neskez osatua, baina mutikoei ere irekia: Anne-Marie Subias, Kattin Martin, Jeanine Berrogain, Janny Larrasquet, Mariejo Pehau Laxague, Marie Tillous, Libe Goñi, Danielle Blas, Annie Trigaloux, Jasone Salaberria, Jeanine Foix.\nDantza zuzendari Xiberotar dantzari eta dantza irakasle, Larraine eta Ligiko taldetan dantzari, herri horietako maskaraden eta pastoralen eramaile izan naiz.\nPastoralan emanaldia izanen da Jaï Alaï gelan 2016ko setemeko (irailaren) 10ean, arrestiriko 7ean Sartzea: 15€ (kitorik 14 urte behekoentzat) Txartelak salgai dira: Donibane Garazi, Maule, Donapalegu turismo bulegoetan Baionako Mattin dendan Hazparneko Xuri Atean\nTxartel zunbait salgai dira Elkar tokian Baionan\nPastoralaren emanaldia Victoria Eugenia Antzokian izanen da 2016ko irailaren 3an, larunbatarekin, arrestiriko 6etan. Sarrerak Donostia Kulturaren webgunean dira salgai: https://sarrerak.donostiakultura.com/janto/main.php?Nivel=Evento&idEvento=DKKATALINA\n5eka15 h 30 min- 19 h 00 minBaionako emanaldiaKatalina de Erauso Pastorala\nTenorea(Igandea) 15 h 30 min - 19 h 00 min\nGuneaSalle laugaAvenue Paul-Pras, 64100 Bayonne\nGertakariaren antolatzailea :\n3ira18 h 00 min- 22 h 00 minDonostiako emanaldiaKatalina de Erauso Pastorala\nTenorea(Larunbata) 18 h 00 min - 22 h 00 min\nGuneaTheatre victoria eugeniaArgentinar Errepublika, 2, San Sebastián\n10ira19 h 00 min- 21 h 30 minDonibane Garaziko emanaldia\nTenorea(Larunbata) 19 h 00 min - 21 h 30 min


Hitzak kimatzen: beldurraraztea, intimidazioa - Sakana - Guaixe.eus\nHitzak kimatzen: beldurraraztea, intimidazioa\nMarian Mendiola Barandalla 2018-05-04 08:22\nIntimidazioa, beldurraztea, hitzaren esanahiarekin aurrera eta atzera gabiltzan honetan ezinbestez eskola garaiko semantika ikasgaia ekarri dit gogora. Semantika ikasgaian hitzen esanahia aztertzen genuen, baina, adierek “interpretaziorako” hainbesteko joera zuenik ez ziguten irakasten.\nSubjektibitateak eta “botereak” hitzen esanahietan duen eraginaren erakusle da sanferminetan emakume bati taldean egindako erasoari buruzko epaiaren sententziarekin gertatutakoa.\nHorregatik, orduan bezala, hiztegira jo behar izan dut hainbestetan aipatzen ari den “intimidazio” hitzaren esanahi jasoa bilatze aldera. Intimidazioa, beldurra erabiliz edo sortuz, besteek (bost gizon) norbaiti (emakume bakarra) haiek nahi dutena eginaraztea da. Semantikan trebeak izan diren epaiketa honetan erabil edo erabili ez diren beste hitzak arrastinatzera (arakatzera) jo nezakeen (abusua, indarkeria, bortxaketa, baimena-oniritzia, erresistentzia eza…), baina, zertarako? Alperrik, hiztegi juridikoak guztiok ezagutzen ditugun “subjektibitateak eta interpretazioak” baititu.\n“Norberak nahi duena besteek beldurraren bidez eginaraztea da larderia”.\nAgian, epai honetan erabilitako hitzen “benetako” esanahia duda-mudan jarri nahi izan dute. Baina jendarteak hitzen semantika agerian utzi du, interpretazioetara jo gabe, den-dena agerian utziz eta ekintza bakoitzari bere izena eta izana jarriz. Egindako lan honi esker, norbaitek zalantza egin al dezake Iruñeko ezkaratz hartan intimidaziorik egon ez zenik? Hiztegi juridikoa erabiltzen dutenek, antza, bai. Gainera, ez dugu ahaztu behar herritarren eskubideak bermatzeko dagoela dioen justiziak, magistratuek, sexu harremanez ulertzen (interpretatzen) dutenaren baitan epaitzen gaituztela: indarkeria matxistaz.\nHorregatik eta beste arrazoi askorengatik, sistema hori aldatzeko ekintzaile feministaz josten ari dira karrikak. Haserrea, amorrua, erakusten duten aldarrikapen irudi horiek guztiek, ezinbestez, duela berrogeita hamar urte izan zen maiatza ospetsua ekarri dit gogora, Maiatz Ederra. Askok garai hura irudi poetikoa eta politikoa zuen postal baten modura irudikatu genuen, belar usaina zeriola. Orduko langileek eta ikasleek, gaur egun gertatzen ari den legez, kalea hartu zuten. Baina, han ere baziren jarrera matxistak eta hori zapuzteko bidean sortu zen Europako mugimendu feminista garaikidearen hastapena. Egungo mugimenduek sortzen duten aparrarekin sortuko al da beste olaturen bat? Agian, feminismoaren hirugarren olatuaren hastapenetan gaude. Agian.


Pirritx, Porrotx eta Marimototsek Oteitzan egingo dute Lizarran zentsuratu zieten ikuskizuna | Gizartea | Berria\nPirritx, Porrotx eta Marimototsek Oteitzan egingo dute Lizarran zentsuratu zieten ikuskizuna\nNavarra Sumako alkateak herriko kiroldegia ukatu zien Lizarrako euskaltzaleei, eta beste leku bat bilatu behar izan dute.\nPirritx, orrotx eta Marimototsen 'izi dantza' ikuskizuna. Iñigo Uriz / Foku Tamaina handiagoan ikusi\nLizarran egiten utzi ez zietena Oteitzan (Nafarroa) egingo dute, handik 11 bat kilometrora. Lizarrako Garean euskaltzale elkarteak iragarri du Pirritx, Porrotx eta Marimototsen Bizi Dantza ikuskizuna otsailaren 5ean egingo dutela, Oteitzako Iturtxipia kiroldegian, 17:30ean. Navarra Sumaren esku dago Lizarrako Udala, eta ikuskizuna herriko kiroldegian egiteko baimena ukatu zion elkarteari, hamar urteotan han egin badute ere.\nIkuskizuna otsailaren 5ean egin egingo zela hitzeman zuen elkarteak orduan, eta beste leku baten bila hasi ziren. Denbora gutxi eduki arren, bilaketa ondo amaitu da. «Garean elkarteak eskerrik beroena eman nahi dio Oteitzako Udalari eta herriari, besteak beste horren epe estuarekin Elkartearen eskaera begi onez hartu duelako». Horrez gain, Lizarrako euskaltzaleek eskerrak eman dizkie egunotan elkartasuna adierazi dietenei. «Elkartasuna gure inguru hurbiletik haratago joan da; izan ere, Gaztea irratian Maddalen Arzallusek Maite zaitut kantaren bertsio bat egin du eta Lizarraraino bidali ditu bere maitasun adierazpenak».\nLizarrako eta inguruko jendea Oteitzara joan ahal izateko, trafikoa eta aparkalekua antolatuko du elkarteak. La Estellesa konpainiaren autobus zerbitzua ere badagoela gogoratu dute: Oteitzara joateko, 16:15ean Lizarratik, eta, Oteitzatik itzultzeko, berriz, 18:45 eta 19:45ean. Sarrerak salgai daude dagoeneko.\nNavarra Sumaren zentsura\nElkarteak urriaren 31n egin zuten eskaera ofiziala Udaleko erregistroan, urtero egiten duen legez. Aurrematrikulazio garaian egiten du emanaldia elkarteak, gurasoak animatzeko haurrak euskal ereduetan matrikulatzera. Dagoeneko hamaika urtez egin dute emanaldia, eta horietako azken hamarrak Lizarrerria kiroldegian. Emanaldi bakoitzean 700 ikusle inguru bildu dituzte azken urteotan. Lizarrak 13.800 biztanle pasatxo ditu.\nBaina Gonzalo Fuentes Urriza buru duen udalak ukatu egin zien kiroldegia otsailaren 4an eta 5ean, «kirol entrenamenduak» zeudela argudiatuta. Elkarteak esan zuenez, kiroldegia kudeatzen duen enpresak eta han entrenatzen diren kirol taldeek ez zuten inolako eragozpenik jaso.


Miren Amuriza, Bertso-Eskolen Topaketen harian - bizkaie.biz\nMiren Amuriza, Bertso-Eskolen Topaketen harian\nGorka Intxaurbe Etxebarria\t2006-10-11 02:00 Bertsolaritzea\nNire lehenengo beharra Iñaki Aurrekoetxeari eta Bizkaie!-ko arduradunoi eskerrak emotea da. Ez neuke orain arte Iñakirena izan dan bertso-txoko honek irakurlerik galtzea gura. Horregaitik, honetan barria izanda, nire artikuluotako bakotxa, gaurko lehenengotik ez dakit nozko azkenekora arte, gogo eta ilusinoz bete gura neuke gitxienez.\nJoan zan agorrilaren 23 eta 24an, azkeneko sei urteotan egin diran Bertso-Eskolen Topaketak zazpigarrenagaz osotu ziran. Aurtengoa Agurainen egin zan eta urtero legez, gazte ugari joan zan bertara. Bertso-eskola diferenteetako kideak alkarregaz berba eginda, alkarrengandik ikasiz, astegoiena, zapatua eta domekea, bertan igaro ebezan. Bertsolarien artean ohikoa izaten dan giro ederra nagusitu zan eta honek ekintza bat baino gehiago egiteko aukerea emon eban. Horren barri emoteko, Miren Amuriza bertsolari berriztarrak bere eretxia zabalduko deusku. Miren Agurainen egon zan gazteetako bat da eta beraz, berak inork baino hobeto jakingo dau han pentsau, hausnartu eta eztabaidatu zanaren barri.\n1.-Zenbat bertso-eskola alkartu zarie?\nDanetara, 45 bat lagun batu ginan; gipuzkoarrak batez be, baina arabarrak, nafarrak, Iparraldeko ordezkari bat eta Bizkaiko hiru-lau bertso-eskolatakoak be egon ginan Agurainen.\n2.-Zein izan da topaketa horreen helburu nagusia?\nAurtengoa VII. topaketea izan da. Helburuetako bat bertso-eskoletarako materialen banaketa eta erabilerearen azalpena egitea izan zan. Bestea, lurralde desbardinetako ikasle zein irakasleen artean hatu-emonak sendotzea.\n3.-Holako ekintzak antolatzen diranean, beste bertso-eskolen funtzionamendutik ez eze, eztabaidarako astia be egoten da. Sortu al zan eztabaidarik?\nGoizeko azalpenen ondoren, arratsaldean geure eretxia emon eta besteenak entzun ahal izateko foroa euki genduan. Batez be, gaur egungo bertso-eskoletako egoerea, hezkuntza arautuan emoten diran klaseak, irakasleak edo eskolarteko txapelketei buruz egin zan berba.\n4.-Hurrengo baterako topaketak egiteko asmorik ba al dago? Holan bada, zeintzuk dira erronka nagusiak?\nOrain arte egin izan dan moduan, aurrera begira be topaketakaz jarraitzeko asmoa agertu eben; bertsolaritzearen eta bertso-eskolen etorkizuna ziurtatzeko metodo desbardinen bila jarraitzekotan.\n5.-Amaitzeko, zelan joan zan zapatu gabeko bertso-afaria?Eta bertso-afariaren ostekoa?\nEtxahun Lekue eta Sustrai Colina ibili ziran afalostean kantari. Libreko saio bizi baten ostean, geure artean jarritako gaiei be ederto erantzun eutsien. Gero, giro ederrean egon ginan kantu edo bertso zaharrak kantetan eta txisteren bat edo beste be entzun zan. Eta zelan ez, Aguraingo tabernetara be egin genduan bisitea. Egunak argitu artean ibili ginan.\nHurrengo urteetako bideari begira, ikasteko eta hobetzeko gauzak egon, egongo badira be, bidean aurrera sendo egiteko baliabide eta bitartekoak preparau behar dirala kontu jakina da. Hurrengoan be holan egin gura dabe, parte-hartzaile gehiagogaz baina giro eder bardinagaz.\nEneko Aldana eta Iruri Altzerreka nagusi Muxikan eta Berrizen\nMuxikara eta Berrizera helduko da gaur Udabarria Bertsotan\nIbai Amillategik eta Imanol Arrutiak irabazi ditue hirugarren eguneko saioak\nAitor Servier Etxexurik irabazi dau Hiriburuko saioan


Ubik eta enplegu kultural garaikidea: esplotatu langileak eta lortu kontratu publiko berriak | Boligrafo gorria\nHasiera » Kulturgintza » Ubik eta enplegu kultural garaikidea: esplotatu langileak eta lortu kontratu publiko berriak\nUbik sorkuntza liburutegiko langileek salatu dute oso baldintza prekarioetan ari direla lanean (argazkia: Tabakalera).\nEta lan-baldintza txar horiek hedabideetara orain iritsi badira ere, langileek azaldu dute hasieratik aritu direla horrela lanean. 2015ean hemezortzi bitartekari hasi ziren Ubiken Sedena azpikontratarekin eta lehenbiziko zaplaztekoa hasi eta bi hilabetera jaso zuten: Tabakalerak jasan zuen aurrekontu-murrizketa baten ondorioz, sei langile kaleratu zituzten 2016. urtea hasi berritan.\nPertsonal murrizketak, gainera, geratu zirenen kondizioetan ere eragin zuen: hiru asteburutik behin egin beharko zutela lan agindu zieten sartu zirenean, baina nola eutsi horri langileen herena kenduta? Hasieran liburutegiaren irekiera-orduak proportzionalki murriztu ziren, baina gero, ordutegia berriz zabaldu zenean, ez zuten jende gehiago kontratatu. Ondorioa: lan ordu gehiago langile bakoitzarentzat.\nHortik harago ere, iltze asko dauzkan auzia da Ubik-ekoa: soldata eskasak pagatzea ahalbidetzen duen Espainiako Estatuko lan-hitzarmen bat erabiliz dauzka Sedenak langileak baldintza horietan, baina liburutegiko enplegatuak problema horri aurre egiten saiatu direnean, azpikontratazioaren labirinto klasikoarekin jo dute: inork ez dauka ardurarik.\nEnpresak dio Tabakalerak esleitzen dion aurrekontuarekin ezin duela gehiago egin; Tabakalerak dio Ubik-eko langileak ez direla bere plantillakoak. Eta langileak saiatu dira hiru aldeko bilerak antolatzen (Tabakalera, Sedena eta Ubikeko bitartekariak), emaitzarik gabe, momentuz.\nLan-gatazka honek lehen planora ekarri du Gipuzkoan orain arte oso ezaguna ez zen enpresa bat: Sedena SL Nafarroan aritu izan da batez ere, baina ez nolanahi: aste honetan bertan lortu du Iruñeko Udalean prozesu parte-hartzaileak dinamizatzeko zerbitzuaren kontratu publikoa eta bere esku daude, besteak beste, Hiri Buruzagiko hainbat Civivox zentro, Zizur Nagusiko kultur etxea, Antsoaingo udal antzokia edo Civican zentroa bera.\nDonostian Ubik-en bidez sartu zen, baina badirudi haizea alde daukala azken urteetan, Tabakaleran bertan dagoen Elias Querejeta Zine Eskolaren administrazioa adjudikatzea ere lortu baitu. Aurrekontu “lehiakorrak” aurkeztuko zituen Sedenak esleipen horiek eskuratzeko. Alegia, lehiakideen aldean prezio merkeagoak. Orain badakigu noren kontura.\nPatri | 2018 urria 17 at 17:36\nBilboko Azkuna Zentroko Mediatekako langileek badakigu zer den esplotazioa ia-ia baldintzak berberak geneuzkan. Greba egin eta garaipena lortu genuenean gure baldintzak pixkanaka hobetzen ari dira, ekin gogor!!!


Informazio legala - Agifes\nGaixotasun Mentala dutenen eta Familiarren Gipuzkoako Elkarteak (AGIFES) adierazten du:\nJasotzen dituen datu pertsonalak Agifesen fitxategietan gordeko dituela administrazio eta antolakuntza zereginak kudeatu ahal izateko; bai eta elkarteko Estatuei eta Barne Araudiari jarraituz sortzen diren beste edozein helburu betetzeko ere.\nDatuen tratamendua indarrean dagoen Izaera Pertsonaleko Datuen Babeserako legediaren arabera egingo da.\nWebgunearen erabiltzaileak sarrera-, zuzenketa- deuseztapen- eta oposizio-eskubideak aukera izango du Agifesekin harremanetan jarriz ondorengo helbidean: Morlans Pasalekua, 3 behea, 20009 - Donostia - San Sebasti�n.\nEdozein datu-orriren sinatzaileak espresuki baimena ematen dio Agifes elkarteari bertan adierazitako datuak bere fitxategietan gorde eta goran azalduko xedeetarako erabili ahal izateko. Sinatzaileak, kasu guztietan, bere onarpena ematen du eta Agifesi baimena ematen dio:\nElkarteko kideak (edo bere ordezkari legalak) adierazitako bere osasunari buruzko datuak erabiltzeko.\nDatuak laga daitezke Osakidetza-Osasunaren Euskal Zerbitzuari, Gipuzkoako Foru Aldundiari eta legeak baimentzen dituen pertsona eta entitateei, publikoak edo pribatuak, Agifesek bere helburuen mesederako dela erabakitzen duenean.\nwww.agifes.org domeinua AGIFES elkartearen jabetzakoa da eta Gipuzkoako merkatarien erregistroan dago jasota, 1161 liburukian, 169. folioan, ss-3268 orrialdean.\nWeb honetako testuak, irudiak, animazioak eta gainerako edukia AGIFESen jabetzakoak dira.\nEdukiak osorik edo partzialki transmititu, erreproduzitu edo biltzeko, aurretik AGIFES elkartearen baimen idatzia beharko da, besterik adierazten ez den bitartean.\nLogotipoa eta merkatu izena AGIFESentzat erregistraturiko markak dira.\nWebgune honek lotura orriak izan ditzake eta AGIFESek ez du horien gaineko erantzukizunik izango, ez eta orri horietako edukien eta bestelako alderdien erantzukizunik ere.\nAGIFESek, bere zerbitzuak hobetzeko, abisatu gabe aldatu ahal izango ditu bere webguneko zehaztasunak eta irudiak, bai eta bestelako informazioa ere, inolako bermeri lotu gabe.\nAGIFES ez da informazio honen zehaztasun edo egiazkotasunak, edo informazio hori erabiltzeak zuzenean edo zeharka eragindako ondorioen erantzule izango.


Beste hamar positibo Debagoienean 24 orduan - Debagoiena - Goiena.eus\nBeste hamar positibo Debagoienean 24 orduan\nItziar Larrañaga 2020-03-25 14:30\n60 dira dagoeneko Debagoienean egindako detekzio-probetan positibo eman dutenak. Hala, Arrasaten daude kasu berri gehien, 22tik 27 igo dira koronabirus kasuak. Oñatin ere hiru positibo berri atzeman dituzte, seitik bederatzira igo delarik zifra. Aretxabaletan eta Eskoriatzan ere kasu berri bana identifikatu dituzte. Bestalde, Arrasateko ospitalean koronabirusa duten 26 pertsona daude eta hiru alta egon dira.\nMiguel Sanchez Jaurlaritzako Plangintza, Antolamendu eta Ebaluazio zuzendariak eskaini du gaur prentsa agerraldia. Berak jakinarazi ditu Araba, Bizkaia eta Gipuzkoako azken datuak eta bestelako informazioa ere eman du. EAEn 543 gaixo berri egon dira azken egunean, guztira 3.271 koronabirus kasu daude.\nBizkaian daude gaixo gehien, 1.501 dagoeneko, horietatik 310 ospitalean. Araban 1.207 dira positiboak eta 674 daude ospitalean. Gipuzkoan 563 kasu atzeman dituzte eta horietatik 163 ospitalean daude. Bestalde, 407 lagunek ospitaleko alta jaso dute.\nTestak autotik jaitsi barik\n8.735 pertsonei egin dizkiete orain artean detekzio-probak, 1.199 atzoko egunean, Sanchezek azaldu duenez. Izan ere, dagoeneko martxan jarri dute autotik irten gabe testak egiteko sistema; kasu batzuetan autoan izan beharrean, karpak jarriko dira eta beste batzuetan osasun zentroan bertan egingo dituzte. Hala ere, osasun arloko langileei eta kolektibo zaurgarriei edo Osasun sailak zehazten dituen pertsonei bideratuta egongo dira soilik. Arrasateko ospitalean ere astelehenetik martxan dago sistema berria.\n90 urte edo gehiago 147\nKoronabirusak hildako pertsonen kopuruari dagokionez, 22 hil dira azken 24 orduetan, guztira 155 dira dagoeneko. Honenbestez, orain artean hildakoen datuak hauek dira: 20-29 urte arteko pertsona bat; beste bat 40-49 urte bitartekoa; sei 50-59 bitartekoak; hamalau 60-69 urte bitartekoak; hogeita hamabi 70-79 urte bitartekoak; hirurogeita zortzi 80-89 urte bitartekoak eta hogeita hamabi 90 urte edo gehiagokoak.\n161 mediku berri\nOsasun sistema indartzeko asmotan, azken BAME Barne Mediku Egoiliarren frogan gutxieneko nota gainditu zuten ikasleak kontratatuko ditu Osakidetzak. 161 mediku berri egongo dira lanean datozen egunetan ospitale ezberdinetan, horietatik hamabi gaur bertan hasi dira lanean Araban.\nHorretaz gain, Miguel Sanchezek azaldu du, EHUrekin harremanetan dabiltzala, erizain eta medikuntzako ikasleak ere, laguntzaile moduan osasun zerbitzura gehitzeko.


Asteazkenean hasiko da Marea Arroxa herri bazkarirako txartelak saltzen - - uztarria.eus\nAsteazkenean hasiko da Marea Arroxa herri bazkarirako txartelak saltzen\nHaujijijai Batzordea 2017-07-24 14:17\nHaujijijaik asteazkenean, ostegunean eta ostiralean 17:00etatik 20:00etara jarriko du mahaitxoa, plazako arkupetan. Txartelez gain, Marea Arroxako kamisetak ere banatuko dira.\nAsteazkenean, uztailaren 26an, hasiko dira hilaren 30eko herri bazkarirako txartelak saltzen. Haujijijaik plazako arkupetan jarriko du mahaitxoa asteazkenean, ostegunean eta ostiralean 17:00etatik 20:00etara. Txartelez gain, Marea Arroxako kamisetak ere banatuko dira.\nHerri bazkariaren atzean lan handia dago: sagardo botilak ireki, mahaiak jarri, bazkaria banatu, edaria banatu, zaborra sailkatu... Eta hori guztia egiteko norbanako asko behar dira. Gutxi batzuren eskuekin ez da posible horrelako bazkari bat antolatzea. Ezinbestekoa da boluntarioen laguntza. Hala, boluntario bezala esku bat botatzeko izena emateko aukera izango da bazkarirako txartelak erosteko mahaian.\nBazkarirako ez ezik, bestelako lanetan laguntzeko ere eman daiteke izena, Bakailao Txapelketarako, adibidez. Beraz, Marea Arroxa handitzen laguntzeko prest bazaude, eman izena.


Nazioarteko ordainketa-aginduak | BBVA\nNazioarteko ordainketa aginduak\nMundu osoko herrialdeetarako transferentziak.\nEgin era digitalean nazioarteko zure ordainketak.\nBehar baduzu, finantzatu zure online bankutik.\nKasu askotan, zenbatekoa egun horretan bertan irits dakioke onuradurari.\nZure ordainketak SEPA eremuan eta eremutik kanpo\nTransferentzia mota horiek SEPA eremuko herrialdeetan eurotan egiten dira. Ordainketa horiek ez dute alderik egin egin ohi dituzun ordainketa nazionalen aldean.\nIkusi SEPA eremuko herrialdeak\nBeste transferentzia mota batzuk\nBeste moneta batzuetan edo SEPA eremukoak ez diren herrialdetara ere ordain dezakezu. Azken kasu horretan, jarraipena Swift GPI tresnarekin egin dezakezu. Zerbitzu horrekin, zure diruak onuradunarengana iritsi arte beste herrialde batzuetatik egiten duen zeharkaldia ikus dezakezu.\nBankuen nazioarteko sare bat\nPresentzia handia nazioartean\nBBVA munduan nazioarteko presentzia gehien duen Espainiako bankuetako bat da. Zure eragiketa askotan izapideak azkartzeko aukera ematen dizu horrek.\nEta banku korrespontsal sare zabala\nBanku korrespontsal sare zabal bat ere badugu. Banku horiek bitartekari gisa aritzen dira zuzeneko presentziak ez dugun herrialdeetan.\nNazioarteko ordainketak eurotan edo zure hornitzailearen monetan egin ditzakezu.\nNazioarteko ordainketa aginduak eman ditzakezu zuzenean zure BBVA enpresa kontutik. Informazio gehiago izateko, zurekin harremanetan jartzea eska dezakezu.\nNazioarteko ordainketa agindu bat emateko, BBVAn enpresa kontu bat izan eta zerbitzua kontratatzea besterik ez duzu behar.\nBadago gehieneko zenbatekorik?\nEz, baina ordainketa baten zenbatekoa handia bada, Espainiako Bankuari deklaratu behar diozu.\nDirua zergatik igarotzen da beste herrialde batzuetatik?\nHori ez da beti gertatzen, baina dirua eremu jakin batzuetara bidaltzeko batzuetan beharrezkoa da bidaltzen duzun zenbatekoa beste herrialde batzuetako banku korrespontsaletatik igarotzea. Swift GPIari esker, zure ordainketaren jarraipena egin dezakezu, hartzaileak noiz jasotzen duen jakinez.\nZenbat denbora behar du diruak onuradunarengana iristeko?\nDenbora orduaren, jomugako herrialdearen eta «presakoa» edo «estandarra» modalitatea aukeratzen duzun araberakoa dago. Nolanahi ere, 17:30ak baino lehen igorritako SEPA transferentziak egun berean iritsi daitezke.\nNola egin nazioarteko transferentziak?\nKontrol handiagoa zure nazioarteko ordainketetan app-etik bertatik\nZure enpresarentzako BBVA app-arekin nazioarteko transferentziak ere egin ditzakezu Swift GPI-rekin.\nNazioarteko zure hornitzaileei ordaintzekoa finantzatzeko kreditu-muga.\nSaltzaileak ezarritako baldintzak betetzen dituela bermatzeko bermea.\nIkusi Kanpo merkataritza gehiago\nMugak zure negozioarentzat eragozpen izan ez daitezen egiten dugu lan.


Ekintzaileak lagundu eta abian diren negozioen modernizaziorako 60.000 euroko laguntza deialdia luzatu du Hondarribiako Udalak hirugarrenez : Antxetamedia\nMaria Serrano, ekintzailetza laguntzak Hondarribian (2021-04-27 14:24:47)\nEkintzaileak lagundu eta abian diren negozioen modernizaziorako 60.000 euroko laguntza deialdia luzatu du Hondarribiako Udalak hirugarrenez\nKili-kolo dabiltzan enpresak laguntzak aktibatu ditzaten esperoan diren bitartean, Hondarribiako Udalak enpresa berriak sortzen dituzten ekintzaileak, eta ostalaritzakoak ez diren beste sektoreetako enpresetako lokalen modernizaziorako laguntza deialdia luzatu du.\nMaria Serrano, Sustapen Ekonomiko, Merkataritza eta Turismo zinegotziak esplikatu digunez, diru poltsa 42.000 euroetatik 60.000 eurotara emendatu dute, eta Hondarribia Abian planaren baitan aurreikusitako programaren hirugarren urtea izanik, aurreko bi edizioetan herriko enpresa txikiek agertutako interesa ikusirik, laguntza hauekin urtero segitzeko asmoa du Udalak.\nBi laguntza lerro desberdin eskaintzen ditu programa honek. Batetik, ekintzaile berriak laguntzeko 25.000 euroko laguntza, bakoitzak gehienez 5.000 euroko laguntza jaso dezakeelarik (6.000 Alde Zaharrean kokatua baldin badago), eta bestetik, dagoeneko martxan diren enpresen modernizaziora bideratutako 35.000 euroko partida. Enpresa bakoitzak 8.000 euro gehienez jaso dezakeelarik, obretarako, klimatizazio zein informatika hobekuntzetarako.\nLaguntzak 2020ean zehar halako inbertsioren bat egin dutenek jaso ditzakete. Iaz Hawai goxodendak edota Lamiarri tatuai zentroak izan ziren onuradunen artean.\nInformazio gehiago www.hondarribia.eus, eta laguntzak eskatzeko epea maiatzak 26 arte da BAZen.


COP 21 | Enbata\nAccueil / Articles / Opinion / Courriers des lecteurs / COP 21\n« La justice transitionnelle sur le devant de la scène\nPrésidentielle, source d’illusions »\nPar Irakurleen Gutunak | Publié : 22/11/2016\nXurio-ren Iritzi Artikulua\nDuela kasik urte bat, COP 21 delako mintegi erraldoia bukatu zen Parisen bere alde on eta txarrekin. 175 herrik aro aldaketaren aurkako hitzarmen bat(1) izenpetu zuten. Ikusiz mundua nola den, hori lortzea ez da hain gaizki bainan geroztik igorri zauzkigun seinaleei begiratuz erran genezake jadanik urratze larri batzuk abiatuak direla.\nFrantziatik hasita, jendeek erabaki dute aireportu bat sortzea Notre Dame des Landes herrian(2) eta hunkitzen gaituen beste proiekto bat baietsi du frantses gobernuak, alegia AHT Hendaiaraino lutzatzea, hau Jaurlaritzaren onespenarekin.\nEz du balio oroitaraztea duela bost urte jada, Enbatan berean idazten genuela gure munduak, gure lurrak beharko lukeela beste lur bat et’erdi munduko biztanleria ongi artatzeko(3).\nMunduko biztanleria? Jadanik 7 miliar jende gira eta, omen, 10 edo 11 miliar izanen gira 2050. urtean. Hortaz mintzatzea ez da haizu eta tabu hori aipatzea bera gaizki ikusia da. Frantxoa Aita Sainduak, bere entziklika interesgarrian, Laudate Si, gai horretaz hitz guti derabil; bakarrik, lurrak biztanleria osoari jatera ematen ahalko diola(4). Alta jende emendatze horren ondorioak arlo guzietan errexki asma ditzakegu.\nMunduko beste adibide batzuk hartzen baldin baditugu, miliar bat pasa daukan India herriak, ekonomia garatzeko, zentral termikoak biderkatu behar ditu eta ondorioz airea kutsatuko du sekulan baino gehiago. Denbora berean, eguzki indarreko iturriak ere biderkatuko ditu.\nAzkenean, zoin gehiagoka hortan nork irabaziko du? Hubert Reeves- ek zion “ez zakiela nork gaina hartuko zuen”. Halere aitortu du, dena kontutan hartuz indar suntsigarriak gero ta indartsuagoak direla; horren ondorioak zerrendatuz: aro aldaketak, hiri-megapolen desorekak (jendeen nahas-mahas metaketak), uraren eskas larria, ipar poloko hormen urtzea, biztanleriaren emendatzea, itsasoko uren goratzea, aipatu gabe herri lokarrien desagerpena, gizarte bortizkeria, gerlen arriskua beren zartagailu nuklearrekin eta abar.\nErrealitate dorpe horren aitzinean, nor altxatzen da edo nork altxatu beharko luke? Iduriz, ezintasuna da nagusi. Neurri batean bederen, erlijioneek gaitz horiek guziak salatu beharko lituzkete. Bainan haiek ere bikoitzak dira, beren alde ilunekin. Batzuek uste dute transhumanismoak eta teknikak mundua zilotik ateratuko dutela.\nEta zer ikusten dugu gure Iparraldean? Etxegintza gero ta gehiago hedatzen, laborantza lurrak ttipitzen, bideak doblatzen, aparkalekuak nonahi sortzen, saltoki guneak zabaltzen… Desoreka horiek geroan nekez aldatzen ahalko ditugu. Herri elkargoa zinez eskutan baldin badugu, aski ausartzia ukanen ote dugu, herriaren bilakaera beste gisa batera moldatzeko ? Lekuko desafio gaitzaren aitzinean gira. Zer bilakatuko da gure Euskal Herri ttipia hemendik hogoi urteren buruan ? Indar abertzaleek xede bilgarri eta sinesgarria asma ote dezakete? Bizi! elkartearen ideiak kontutan hartuz, eta beste elkarte batzuen xedeak ere, herritarrek zoin xede egin dezakegu epe labur eta ertain batean? Ulertu dutanez, jokoan diren eskumenak hauek dira : lurralde antolamendua (etxegintzaren oreka, hirigintza, buhame guneen kudeaketa, lekuko bide sareak), garraioak, ingurumena (uraren kudeaketa, uraren garbitzea), hondakinak, euskararen ofizialtasuna, gune ekologikoen babesa, jendeen gizarte laguntza, asmo kulturalak eta kirolak. Beraz, sail horietan guzietan, bada zer egin. Halere, ohartzen gira Bizi-ren ideien mugak agerian direla : ez dute ezer erraiten Euskal Herriak bizi dituen desoreketaz(5). Errealitatetik abiatuz, nola uztartu projekto politikoa eta projekto ekologikoa Iparraldearentzat, beti demokrazia eta araudi etikoak errespetatuz?\n1) Maroc-eko COP 21 hitzarmena -azaroaran egin behar dena-175 herrik izenpetu behar zuten. Gaurregun 30 herrik bakarrik izenpentu dute, Txina eta Ameriketako Estatu Batuak barne!\n2) Erreferendum bat egina izan da eta % 55ak hegazkin zelaiaren alde bozkatu du.\n3) Zenbaki horiek dira frantsesen heinean bizi bagina. Amerikanoak bezala bizitzeko, 4 lur beharko lirateke!\n4) Aditu guti biztanleriaren emendatze horretaz ohartu dira. Beharbada, arazo hau berantago gertatuko baita, ez da zinez agertzen. Jadanik, Lévy-Strauss erran zaukun duela hogoi urte pasa: “Kontrolarik gabeko biztanleriaren emendatzeak jasan ezinezko mugarat eramanen gaitu. Hemendik aitzina, jadanik bat bestearen gainean gaude”.\n5) Elkarteek eta herritarrek Iparraldearen garapen ekologikoa gogoetatu beharko lukete, ezohiko bide berriak idekiz.\nPublié le 24/11/2016 à 14:35 | Permalien\nAzaroko Enbata hilabetekarian agertu den eta orain Enbata.info-ren bidez hedatua den zure « COP21″ azterketak goraipatzen duen errealitatearen parte handi bat ahanzten duela iduri du.\nBizi! mugimendua aipatzen duzun pasartean hain xuxen ere « …ohartzen gira Bizi-ren ideien mugak agerian direla: ez dute ezer erraiten Euskal Herriak bizi dituen desoreketaz. Errealitatetik abiatuz, nola uztartu projekto politikoa eta projekto ekologikoa Iparraldearentzat, beti demokrazia eta araudi etikoak errespetatuz? Elkarteek eta herritarrek Iparraldearen garapen ekologikoa gogoetatu beharko lukete, ezohiko bide berriak idekiz…. » .\nAlabainan, Bizi! mugimenduak argi utzi du 7 urteko iblbidean garraio, kontsumo, energia, finantza, etab. arloetan nahasmendu klimatikoa eragiten duten gure jendarteko egiteko molde traketsen salatzeaz gain gure lurraldeko errealitateari lotuak diren alternatiba zehatzak proposatu behar direla aldi oro.\nHara hemen Ipar Euskal Herriak bizi dituen bi desorekentzat (Herriko Etxeen mailan eta enpleguen arloan) Bizi! mugimenduak plazaratu dituen tresna balios bezain lagungarriak :\n* Klima-energiari buruzko Tresna Kutxa eta Trantsizio Energetikoaren Ituna, Ipar Euskal Herriko jendartearen %75a ordezkatzen duten 30 Herriko Etxeetan gauzatzen ari dena 2014etik geroz: xehetasun guziak eskuragarri dira ondoko helbidean (https://bizimugi.eu/eu/talde-tematikoak/trantsizioa)\n* Iparraldeko enplegu klimatikoei buruzko ikerketa: non argi eta garbi ikusten den alternatiba bizikor, egingarri eta gainera enplegu sortzaile bezain gutiziagarriak badirela. Xehetasun guziak eskuragarri dira ondoko helbidean (https://bizimugi.eu/eu/talde-tematikoak/lana/bihar-10-000-enplegu-klimatiko-iparraldean).\nZure azterketaren sakontzeko, pena merezi du Enbata.Info-k agertarazi duen « http://eu.enbata.info/artikuluak/biziren-2016-2020-bide-orria/ » artikuluaren hurbilagotik so egitea, bertan « belaunaldi ezberdinen nahastea, eta abertzale eta ez abertzaleak elgarrekin lanean arizan araztea lortzen duen euskal mugimendu altermundialistaren » 2016-2020 bide-orri argigarri bezain lagungarria topatuko duzu. Egoeraren eta errealitatearen azterketatik harat alternatiben plantan ezartzeko denentzat lagungarria izanen da artikulu hortan atxemaiten den Bizi!ren « Sustraiak & hegalak » txostena.


Nafarroako Landa-Etxeak » Landa Etxea Parriola\nBete formulario hau zuzenean harremanetan jartzeko etxearen Landa Etxea Parriola batera.\nZein da 1 + 4??\nOhiko etxe zaharra, berriki eraberritua. Herrigunean kokatzen da (20 biztanle).\n6 logela bikoitz ditu (4 bi ohekoak eta beste bi bikote ohearekin). Bainugela logela guztietan eta beste komun bat guztientzat.\nBarneko instalazioak: bezeroek soilik erabiltzeko gela bat dauka, TB eta jokuekin. Era berean, sukalde-egongela bat dauka. Kanpoko instalazioak: Terraza txiki bat etxaurrean, mahai eta bankuekin. Ibarreko ikuspegi ederrak eskaintzen duen balkoia.\nLandetxea herrigunean kokatzen da baina oso independentea da, lehenengo solairua oso-osorik hartzen baitu. Azpikoan azienda dago, eta erdikoan jabeak bizi dira. Gosariak jabeen jantokian ematen dira.\nItxita oporrengatik: maiatzaren 2. asteburuan (erromeria) eta irailaren 2. eta 3.etan (festak).\nArduraduna:\tBlanca Torrea\nTfnoa1: 948 79 03 94\nAzienda eta baratzea.\nBatez besteko balorazioa: 4.57/5\t(3 valoraciones)\nOheak eta loaldia 4.67/5\nEgoera / Ingurumena 4.33/5\nFamilia Zabaleta Sistiaga\t29 abendua, 2017\nCarme i Jordi\t23 abuztua, 2018\nJORDI TORROJA (en web clubrural.com)\t20 urria, 2016\nBestelakoak Ohe osagarria: 10 €. Sukaldea erabiltzeko eskubidea: 6 €.\nC/San Andrés 5, Hiriberri Artzibar Tlf: 948 79 03 94 E-posta: parriola@orreaga.net Webgunea: Ez du webgunerik Mota: LE Logelak


Berri onak – Morau-enea\nEnteratu al zarete? Euskal musika da EHko kulturaren indargune nagusia, alajaina, zer berri ona, ireki cava botilak, atera izozgailutik gordetako otarrainxka eta arkumeak, egin dezagun parranda eder bat! Disfruta dezagun leku guztietan entzungo dugun musika eder, euskaldun, moderno eta gozagarriarekin. Egin dezagun dantza, kanta dezagun ozen, birikak lehertzeraino… Eta gero, joan gaitezen lo egitera lasai.\nBaina, ziur al zaudete EHaz, edo, bederen, EH beraz ari garela? Populazioaren gehiengoak (%83ak) kontsumitzen omen du euskal musika hemen. Baina non zehazki, beste kontinenteren batean? Nola, kasualitate hutsez? Edo hori, edo euskal musika kontsumitzaile eredugarritzat jo beharko dugu, urtean osoan, seme-alaben ikastolako ikasturte amaiera-festan lau euskal kantu segidan baino entzuten ez dituena. Errazegia da euskal musika kontsumitzea, gero eta neketsuagoa, berriz, euskal musikari erreparatzea. Merkeegia euskal musikarekiko zaletasuna eta gero eta garestiagoa nahita edo nahigabe harekin topo egitea, haren arrastoa jarraitzea, haren itzalik sumatzea. Ziur zaudete inkesta egin dutenek ez dutela, nahigabe, orain hain modan dauden, tunel espazio-tenporal horietako bat igaro, eta mundu paralelo bateko emaitzak aztertu?\nBasoa erdi-hutsa ikusteko ohitura nekagarriaren errua izango da, berri onak digeritzeko ezintasun patologikoa, baina, benetan, ez dakit zuek, baina neu seko arduratua nengoke euskal kulturaren beste alor guztiak, musikagintza baino okerrago daudela esango balidate.\nPrevious PostPrev Article Ardo ona\nNext PostNext Article Ardo txarra


Denbora errealean informazioa emateko 30 taula berri, EHGko geralekuetan | Mancomunidad de la Comarca de Pamplona\nDenbora errealean informazioa emateko 30 taula berri, EHGko geralekuetan\nIruñean eta Iruñerrian 100 dira informazioa emateko taulak dituzten geralekuak, hau da, geraleku guztien %19\nIruñerriko Mankomunitateak denbora errealean informazioa emateko 30 taula kokatu ditu Eskualdeko Hiri Garraioko geralekuetan, eta, hartara, lehendik zeuden 70ei gehitu zaizkie. Horrenbestez, kokatzeko bigarren fase honen ondoren (aurreko urteko ekainean hasi eta hilabete honetan amaitu da), 100 dira informazioa emateko taulak dituzten geralekuak.\nHain zuzen ere, kokatzeko planaren barnean hauek egin dira: 23 taula berri instalatu dira lehendik zeuden markesinetan, 2 taula lehendik zeuden zutoinetan, 4 taula markesina berrietan eta 1 zutoin berri batean; sarera konektatu dira; eta taula guztien informazio sisteman aktibatu dira.\nSareko geralekuen %19k dituzte taulak\nGuztira, dauden 528 geralekuetatik 100etan daude informazioa emateko taula horiek, hau da, sareko geralekuetan %19tan. Hartara, Mugikortasun Metropolitarraren Behatokiak egindako azken azterlanean jasotako indize nazional onenak gainditzen ditu portzentaje horrek. Azterlan hori 2015eko apirilean eman zen argitara eta 2013ko datuak jasotzen ditu. Hain zuzen, azterlan horretan, Iruñerriko Hiri Garraioa hirugarren tokian zegoen, %14 izanda, Camp de Tarragona (%16) eta Asturiasen ondotik (%15).\nTaulak izango dituzten geralekuak aukeratzeko hainbat faktore hartu dira aintzat, besteak beste, zerbitzuan sartzeko erabiltzaileen bolumena, geraleku bakoitzekoa, geraleku bakoitzean egindako autobus-aldaketen zenbaketa, taulekin bateragarriak diren altzariak egotea edo instalatzeko aukera (modelo berriko markesinak, arruntak edo bikoitzak, salbuespen jakin batzuk izan ezik, haietan taula zutoinaren gainean kokatu baita). Edonola ere, argiteriaren agintze zentrora taularen konexio elektrikoa egin ahal izateak baldintzatu du hori guztia.\nDenbora errealeko informazioa emateko taulak sareko geraleku hauetan instalatu dira:\n206 Barañaingo etorbidea (Yamaguchi parkea)\n259 Ermitagaña (Pedro Malón de Chaide kalea)\n98 Nafarroa Behereko etorbidea (apaizgaitegiaren parean)\n557 Sarrigurrengo errepidea (Erroma kaleko birib.)\n268 Sarrigurrengo errepidea (Fuente de la Teja kaleko birib.)\n13 Merindadeen plaza, 3\n276 Merindadeen plaza, 1-2\n326 Teobaldoen kalea, 1-5\n24 Zaragozako etorbidea, 6-8\n25 Zaragozako etorbidea (13.aren parean)\n545 Nafarroako Gorteen kalea (Karlos III.aren etorbidea)\n527 Armada etorbidea (Ziudadela)\n50 Iturrama kalea (Félix Huarte plaza)\n121 Irunlarrea kalea (Nafarroako Ospitalea)\n164 Zaragozako etorbidea (72.aren parean)\n201 Baiona etorbidea, 30\n66 Atarrabiako etorbidea (17.aren parean)\n62 Marcelo Celayeta etorbidea, 76\n82 Marcelo Celayeta etorbidea, 99\n60 Marcelo Celayeta etorbidea, 8\n85 Marcelo Celayeta etorbidea (4.aren parean)\n304 Gipuzkoako etorbidea, Cuatro Vientos birib., 10\n61 Marcelo Celayeta etorbidea, 30\n525 Fermín Daoiz kalea, 1\n91 Atarrabia, Larrainak kalea (Karrobide kalea)\n23* Merindadeen plaza, 1 - 2\n5* Pio XII.aren etorbidea (Klinika Unibertsitarioaren parean)\n392* Oliveto Kondearen etorbidea, 2\n177* Nafarroako Gorteen kalea, 3\n100* Nafarroa Behereko etorbidea, 9 bis\n*Aurretik altzariak berritu dira


Espainiako kimikarien arabera, zientzia-irakasgaiek garrantzi txikia dute eskola-curriculumean. | Consumer\nEspainiako kimikarien arabera, zientzia-irakasgaiek garrantzi txikia dute eskola-curriculumean.\nZientzia-irakasgaiak aukerakoak direnez, ikasleek ikasgai eskuragarriagoak aukeratzen dituzte, zientzialarien arabera.\nEspainiako kimikariek kritikatu egin dute, Espainiako Kimikarien Elkarte Nazionalaren (Anque) LVI. Batzarraren barruan, Kordoban, gai zientifikoek egungo eskola-curriculumean duten zeregin eskasa, eta azken ikasketa-planetan ikasgai horiek izan duten eskola-gutuna gutxitzea.\nEgoera hori, gainera, Anquek komunikatu batean azaldu duenez, Europar Batasuneko gainerako herrialdeetan dagoenarekin kontrastea egiten du, non zientzien ikaskuntzan ordu gehiago ematen baitira, eta, aldi berean, eskola-karga laborategiko praktiken bidez sendotzen da, eta hori ez da curriculumaren edukietan agertzen.\nIldo beretik, kimikariek azpimarratu zuten zientzia-irakasgaiak gero eta hautazkoagoak direnez, ikasleek beste jakintzagai eskuragarriago batzuk aukeratzen dituztela. Horrek, ezinbestean, Zientzietako Batxilergoan ikasten duten ikasleen kopurua murriztea dakar, nahiz eta gaur egun irtenbide profesional gehien eskaintzen dituenetako bat izan. Egoera horrek, gainera, zuzeneko eragina du goi-mailako ikasketetan, Kimikako ikasle-kopurua murrizten baitu, eta unibertsitatean sartzen direnen prestakuntza oso eskasa da, batez ere Fisika eta Kimikako irakasgaietan.\nZenbait unibertsitatetan gabezia hori arintzeko, zero maila ematea planteatzen ari dira, beharrezko gutxieneko edukiekin, eta horrek, aldi berean, Batxilergoak etorkizuneko unibertsitarioen prestakuntzan izandako porrota onartzea eta onartzea dakar.\ncurriculuma ikasleak kimikoak materias científicas-eu número-eu